Kerajaan kaji punca, penyelesaian jangka panjang banjir kilat KL

Kementerian Wilayah Persekutuan akan mengkaji punca berlakunya banjir kilat di ibu negara petang semalam, serta mencari penyelesaian jangka panjang bagi mengelakkan kejadian itu daripada berulang.Menteri Wilayah Persekutuan Annuar Musa berkata, beliau akan meminta laporan daripada Jabatan Perairan dan Saliran (JPS) dan Dewan Bandaraya Kuala Lumpur (DBKL) berkaitan keupayaan sistem pengairan dan mitigasi sedia ada.Beliau berkata perlu dilihat juga, sama ada wang berbillion yang dibelanjakan untuk membina sistem mitigasi dan Terowong Smart dan sebagainya berfungsi dengan baik, atau ia belum mencukupi dan sama ada kawalan pembangunan yang lebih teliti diperlukan.Annuar berkata beliau juga tidak menolak kemungkinan banjir kilat yang disifatkan antara terburuk dan luar biasa itu, berpunca daripada pembangunan yang sedang dijalankan di beberapa lokasi.“Saya nak lihat adakah aliran air yang banyak itu ada kaitan dengan kawasan yang sedang dibangunkan, kajian perlu dibuat untuk membolehkan DBKL melihat pelaksanaan pelan jangka panjang,” katanya menerusi siaran langsung di Facebooknya ketika mengadakan lawatan di pusat pemindahan banjir kilat di Kuala Lumpur, malam tadi.Annuar berkata jumlah taburan hujan yang lebih daripada biasa dan tidak berpadanan dengan sistem saliran sedia ada, juga dilihat menjadi punca kepada kejadian itu.Hujan lebat yang bermula pada kira-kira pukul 1.30 tengah hari semalam mengakibatkan lima kawasan di sekitar ibu negara dilanda banjir kilat iaitu di Lebuh Ampang di pusat bandar, Jalan Raja Alang (Kampung Baru), Lorong Air Leleh (Setapak) dan Jalan Gurney serta Jalan San Ah Wing (Semarak).Banjir kilat itu menyebabkan air naik setinggi satu hingga tiga meter di kawasan terjejas.Seramai 15 mangsa yang terperangkap akibat banjir di Jalan Gurney dan Kampung Periuk di Jalan Raja Alang, diselamatkan oleh pihak bomba.


PN punya cara tersendiri dekati pengundi Melaka, kata Azmin

Perikatan Nasional (PN) mempunyai pendekatan tersendiri dalam mendekati pengundi pada Pilihan Raya Negeri (PRN) Melaka dan tidak perlu terikut-ikut dengan kaedah parti-parti lain, kata Pengarah Pilihan Raya PN Mohamed Azmin Ali.Beliau berkata PN tidak mahu terbawa-bawa dengan pendekatan parti lain yang lebih cenderung mengumumkan calon ketua menteri masing-masing apabila berjaya membentuk kerajaan.“Kita kena mencari pendekatan-pendekatan baru untuk mendekati mereka (pengundi), menerangkan manifesto, dan kita juga memaklumkan tentang kejayaan PN dalam tempoh dua tahun ini untuk menjaga kesihatan dan memulihkan ekonomi, ini keutamaan kita,” katanya kepada pemberita hari ini.Azmin, yang juga menteri perdagangan antarabangsa dan industri itu berkata rakyat ketika ini ingin tahu mengenai dasar dan inisiatif yang akan dilakukan PN jika diberi mandat oleh rakyat untuk mengetuai kerajaan negeri selepas ini.Hari ini berlangsungnya proses pengundian awal PRN Melaka bermula 8 pagi tadi, yang menyaksikan 11,557 anggota polis, tentera dan pasangan mereka menunaikan tanggungjawab masing-masing.Proses pengundian berlangsung di 31 Pusat Pengundian Awal (PPA) di seluruh negeri sehingga 5.30 petang ini.PRN Melaka diadakan berikutan pembubaran DUN pada 4 Oktober lepas selepas empat ahli Dewan Undangan Negeri menarik sokongan terhadap Ketua Menteri Sulaiman Md Ali.SPR menetapkan hari pengundian pada 20 November ini.


Pemuda DAP gesa parti pertimbang berpisah dengan PKR, bubarkan PH

Pemuda DAP hari ini mencadangkan parti itu agar mempertimbangkan untuk berpisah dengan PKR dan membubarkan Pakatan Harapan (PH) sekiranya Anwar Ibrahim tidak memohon maaf kepada parti sekutu dan rakyat Malaysia kerana tidak menyokong usul undi belah bahagi Belanjawan 2021 di Parlimen semalam.Setiausaha Pemuda DAP Eric Teh berkata, tindakan PH atas arahan ketua pembangkang itu, tidak selari dengan kenyataan-kenyataan mereka sebelum ini yang mengatakan Belanjawan 2021 dicadangkan kerajaan Perikatan Nasional (PN) tidak mampu menyelesaikan masalah Covid-19 dan ekonomi negara.“Anwar Ibrahim perlu meminta maaf secara terbuka kepada rakyat serta rakan sekutunya atas kesilapannya, jika tidak, DAP harus berpisah dengan PKR, membubarkan Pakatan Harapan dan menyusun semula barisan pembangkang di Malaysia,” katanya dalam satu kenyataan malam ini.“Tidak sangka pula, kata-kata Pakatan Harapan tidak konsisten dengan perbuatan mereka. Pihak pembangkang bukan sahaja tidak dapat menghantar 15 ahli Parlimen untuk mencapai syarat minimum undi belah bahagi, malah terus memberi laluan kepada kerajaan Muhyiddin Yassin untuk melepasi halangan dengan mudah.”Teh berkata tindakan ahli-ahli Parlimen PH semalam mengecewakan penyokong-penyokong mereka.DAP merupakan parti terbesar dalam PH dengan 42 kerusi Parlimen, sementara PKR mempunyai 38 kerusi Parlimen dan Amanah 11.Semalam selepas penggulungan Belanjawan 2021 oleh Menteri Kewangan Tengku Zafrul Aziz, hanya 13 orang ahli Parlimen pembangkang bangun menuntut undi belah bahagi, kurang dua untuk mencukupkan syarat bagi membolehkan undi belah bahagi dibenarkan.Dr Mahathir Mohamad dan semua ahli Parlimen Pejuang, termasuk majoriti daripada Amanah berdiri menuntut undi belah bahagi sementara Anwar yang merupakan ketua pembangkang dan majoriti ahli Parlimen PKR dan DAP tidak berbuat demikian.Teh berkata tindakan ahli-ahli Parlimen PH semalam mengecewakan penyokong-penyokong mereka.“DSAI selaku ketua pembangkang juga mengarahkan semua ahli Parlimen DAP mengikut jejak beliau dan melakukan kesalahan ini.“Hanya satu daripada 42 orang ahli Parlimen yang berdiri dan meminta undi belah bahagi. Ini adalah saat yang paling memalukan dalam sejarah perjuangan DAP di Parlimen sejak penubuhan parti,” katanya.Teh turut menyelar sebilangan ahli Parlimen yang masih cuba menjustifikasikan tindakan mereka di Parlimen semalam.“Mereka memberi alasan bahawa mereka akan menyokong usul undi belah bahagi di peringkat jawatankuasa serta bacaan ketiga.“Penjelasan seperti ini adalah tidak bertanggungjawab sekali. Bacaan kedua merupakan peringkat di mana ahli Parlimen menyatakan pendirian mereka berdasarkan prinsip-prinsip. Sekiranya belanjawan ditolak di bacaan kedua, maka bacaan ketiga kehilangan keperluannya.”


Pasukan pembelaan Najib dakwa Malaysia tiada peguam setara ‘Queen’s Counsel’ UK

Jonathan Laidlaw, seorang Peguam Diraja (QC) dari United Kingdom yang berhasrat mewakili Najib Razak dalam rayuan bekas perdana menteri itu berhubung kes rasuah RM42 juta SRC International Sdn Bhd, mempunyai kelayakan khas dan pengalaman sedia ada yang tidak dimiliki dalam kalangan peguam bela dan peguam cara di Malaysia, menurut pasukan pembelaan Najib.Peguam utama Najib, Muhammad Shafee Abdullah dalam afidavit menyokong permohonan Laidlaw mewakili perayu dalam rayuan terakhirnya di Mahkamah Persekutuan pada Ogos berkata, Laidlaw yang terlibat dalam 109 kes yang dilaporkan di Mahkamah Bahagian, Mahkamah Rayuan dan House of Lords (kini Mahkamah Agung), mempunyai kelayakan dan pengalaman dalam pelbagai kes rasuah di UK dan dalam bidang kuasa luar negara.“Sebagai contoh, beliau mewakili dua ahli House of Lords dan seorang ahli Dewan Rakyat yang terlibat dalam skandal ‘bayaran untuk anugerah’ yang melibatkan dakwaan berhubung kaitan antara pinjaman kepada parti politik UK dan pemberian gelaran seumur hidup (menerusi perwakilan, tiada seorang pun berhadapan dengan pertuduhan, dan oleh itu ia tidak dapat dikenal pasti).“Beliau pernah terlibat dalam pendakwaan berkaitan siasatan terbesar terhadap kes rasuah dalam perkhidmatan Polis Metropolitan, yang membawa kepada sabitan dua pegawai (Garner dan McGuinness) yang kemudiannya beralih memberikan bukti bagi mendakwa beberapa bekas rakan sekerja mereka,” katanya sambil menambah bahawa Laidlaw disenaraikan oleh Sunday Times sebagai salah seorang daripada 500 individu paling berpengaruh di Britain.Menurutnya Laidlaw merupakan pakar dalam jenayah perniagaan serta jenayah kewangan, dan sepanjang kariernya Peguam Diraja itu pernah mewakili beberapa pelanggan korporat seperti Texaco, Gulf, BOC, Ford, Southern Cross, Esso, BHP Billiton, dan Fluor.“Beliau telah mewakili kedua-dua syarikat dan pengarahnya dalam kes-kes yang melibatkan liabiliti jenayah korporat. Dalam beberapa tahun kebelakangan ini, beliau telah berjaya membela BHP Billiton dalam beberapa siri kes yang dibawa oleh Jabatan Perdagangan dan Perindustrian England, Agensi Maritim dan Pengawal Pantai serta Eksekutif Kesihatan dan Keselamatan yang timbul daripada satu insiden di medan minyak dan gas Liverpool Bay,” kata peguam itu.Shafee berkata Laidlaw juga terlibat dalam apa yang dianggap sebagai pendakwaan kes penipuan terbesar di UK bagi pihak Kumpulan Allseas yang mengakibatkan individu disabitkan kesalahan kerana penipuan melibatkan 100 juta euro.Sehubungan itu beliau membuat kesimpulan bahawa pencapaian yang dikatakan oleh pemohon adalah pada tahap yang luar biasa, dan melebihi ukuran pencapaian oleh peguam bela dan peguam cara Malaysia.“Saya benar-benar percaya tidak ada peguam bela dan peguam cara lain di Malaysia yang memiliki kelayakan, pengalaman dan kepakaran yang sama dengan pemohon khususnya bagi tujuan memajukan kes perayu dan membantu Mahkamah Tinggi dalam menentukan isu-isu yang serius, kompleks atau baru. yang akan timbul dalam rayuan itu,” kata Muhammad Shafee.Shafee juga meminta mahkamah mempertimbangkan bahawa kepakaran pemohon yang tidak diragui, istimewa dan khusus akan memberi manfaat kepada bukan sahaja pemohon tetapi juga sistem keadilan jenayah Malaysia secara keseluruhan.Pada 25 Januari lepas, firma guaman Tetuan Shafee & Co telah menyerahkan surat kepada Sekretariat Ketua Hakim Negara Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.Pada 29 April Mahkamah Persekutuan menetapkan 10 hari pada bulan Ogos untuk mendengar rayuan Najib terhadap sabitan dan hukuman penjara bagi kesalahan penyelewengan RM42 juta dana SRC International.Terdahulu pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Mahkamah Persekutuan merupakan rayuan terakhir Najib terhadap sabitan dan hukumannya.


‘Jangan potong barisan’, kata Khairy

Terdapat beberapa kes exco negeri dan pegawai menteri disenaraikan sebagai penerima fasa pertama program vaksinasi Covid-19 meskipun mereka bukan di dalam senarai, kata Menteri Sains, Teknologi, dan Inovasi Khairy Jamaluddin.Katanya, kes potong barisan masih berlaku walaupun tarikh dan masa tertentu sudah ditetapkan bagi mereka untuk hadir di pusat vaksinasi.Menurut Khairy, dia menerima aduan beberapa ahli politik dan pegawai kementerian yang didaftarkan untuk mendapatkan vaksin tersebut walaupun tidak dianggap sebagai barisan hadapan.Katanya, pihak berkuasa mengeluarkan garis panduan yang jelas siapa yang harus diutamakan dalam program vaksinasi.“Jangan potong barisan, sila ikut senarai yang ditetapkan,” kata Khairy kepada pemberita hari ini dan menambah kementeriannya akan mengesyorkan kementerian kesihatan untuk mengambil tindakan terhadap mereka yang melanggar peraturan.“Pegawai menteri, exco negeri dan menteri besar serta setiausaha ahli politik tidak berada dalam senarai fasa pertama. Mereka tidak boleh potong senarai itu.“Ahli keluarga menteri atau exco negeri atau wakil yang dipilih juga tidak termasuk dalam senarai itu.”Menurut Khairy, hanya mereka yang dipilih dalam kalangan barisan hadapan sahaja layak untuk berada dalam senarai fasa pertama untuk menerima vaksin Covid-19.


Bekas calon PRU15 didakwa terlibat penipuan hartanah di Taiping

Sekumpulan guru menjadi mangsa penipuan seorang wanita yang juga merupakan bekas calon Pilihan Raya Umum ke-15 (PRU15) membabitkan tanah dan rumah di sekitar Taiping berjumlah ratusan ribu ringgit.
Bermodalkan sumbangan makanan dan wang tunai, wanita tersebut berjaya memancing guru-guru yang berhasrat membeli rumah dan tanah untuk hari tua mereka.
Seorang mangsa yang bertugas di sebuah sekolah di negeri itu berkata, wanita itu yang pernah menjadi Yang di-Pertua Persatuan Ibu Bapa dan Guru (PIBG) di sekolahnya menawarkan lot tanah kepadanya yang kebetulan sedang mencari sebidang tanah.
"Beliau meyakinkan saya memang ada sebidang tanah di Asam Kumbang dan menghantar gambar geran kepada saya. Katanya, itu tanah yang beliau boleh dapatkan atas kuota politik," kata mangsa itu kepada MalaysiaNow.
Tambahnya, wanita yang juga menggunakan gelaran “Datuk Dr” itu mendakwa tanah berkenaan merupakan milik Jabatan Kastam Diraja yang ingin dilelong kepada orang awam.
Disebabkan keyakinannya kepada wanita itu, guru tersebut mula membuat pembayaran pada 2021.
Katanya, dua lagi guru yang dikenalinya turut terjerumus dalam pembelian itu yang turut membabitkan rumah kediaman selain tanah lot.
Ketiga-tiga mereka menghabiskan hampir RM400,000 untuk urusan pembelian dengan wanita tersebut.
"Saya tidak mengesyaki apa-apa kerana dia sering membuat sumbangan kepada sekolah.
“Lagipun, dia selalu menyebut bahawa dia mengenali tokoh-tokoh politik besar seperti Ketua Umno Bahagian Taiping, Ahmad Shalimin Ahmad Shaffie, Menteri Besar Perak, Saarani Mohamad dan Timbalan Perdana Menteri Ahmad Zahid Hamidi."
MalaysiaNow tidak mendedahkan identiti wanita berkenaan sementara menunggu maklum balas daripadanya.
Katanya, sebelum Pilihan Raya Umum ke-15 (PRU15) lalu, bekas calon itu turut mengadakan majlis bersama Saarani dan menjemput wakil daripada sekolahnya.
"Pada majlis itu, menteri besar memuji beliau kerana rajin membantu orang ramai tanpa mengharapkan duit daripada kerajaan.
"Rupanya duit sumbangan yang kononnya daripada dia sendiri selama ini sebenarnya duit mangsa-mangsa penipuan seperti kami," tambahnya.
Tembelang wanita itu mula dihidu mangsa apabila mereka tidak menerima kunci, geran mahupun sebarang dokumen berkaitan pembelian hartanah mereka.
Menurut mangsa, wanita tersebut mula mengelak untuk berjumpa serta memberi alasan perlu menjalani rawatan kemoterapi untuk sakit kanser yang dihidapinya.
Penipuan wanita itu terdedah apabila mangsa meninjau keadaan rumah yang dikatakan ingin dijual kepadanya.
"Saya lihat rumah itu ada orang, jadi saya bertanyakan status pemilikan rumah.
“Rupanya ia dimiliki oleh ibu mertua rakan sekerja saya dan mereka tidak pernah tahu mengenai urusan penjualan rumah itu kepada saya."
Wanita tersebut juga licik dalam modus operandi apabila meminta mangsa membuat pembayaran menggunakan mesin deposit tunai.
Akaun bank yang diberikan kepada mangsa juga berbeza-beza, daripada akaun anak sehingga akaun pembantu peribadi.
Seorang lagi guru di sekolah lain turut terkena apabila ditawarkan sebidang tanah pada harga kira-kira RM5,000.
Dia kemudian memujuk guru tersebut untuk menambah satu lot lagi.
"Saya membayar kira-kira RM10,000 untuk dua lot tanah. Dia kemudian berkata geran akan siap dalam masa dua bulan.
“Dari situ saya tahu yang saya sudah terkena. Kerana urusan geran mengambil masa enam ke tujuh bulan berdasarkan pengalaman sebelum ini.
"Dia ada tawarkan lebih banyak lot, namun saya menolak," katanya.
Guru itu juga tidak mengesyaki apa-apa kerana percaya kepada ketokohan wanita berkenaan.
Sementara itu, peguam yang mengendalikan kes ini, Mohammad Na'im Samsul Hairi berkata pihaknya sedang menilai semua kes penipuan itu.
"Memang ada tindakan yang boleh dibawa ke mahkamah terhadap wanita itu.
“Mangsa juga ramai dan kes ini boleh dikatakan ada prima facie dan locus standi," katanya.


Putrajaya berdepan kemungkinan kurang kelengkapan, petugas dalam perang melawan Covid-19

Putrajaya bersiap siaga berdepan kemungkinan berlaku lonjakan kes jangkitan Covid-19, bimbang sekiranya unjuran kes mampu mencecah angka 5,000 sehari menyebabkan kelengkapan hospital tidak mencukupi untuk merawat pesakit jika persiapan tidak dilakukan segera.MalaysiaNow difahamkan, ini antara isu yang disuarakan dalam salah satu mesyuarat terakhir tahun ini bagi pegawai kanan Putrajaya membincangkan langkah-langkah berkaitan Covid-19.Dalam mesyuarat itu, pegawai-pegawai kanan kerajaan menyuarakan kebimbangan mengenai kemungkinan berlaku kekurangan bilangan katil hospital untuk merawat berpuluh-puluh ribu pesakit Covid-19 yang dimasukkan ke wad.“Mesejnya sangat jelas: “Hari yang teruk belum tiba, jadi kena cari penyelesaian dalam tempoh dua bulan ini,” kata sumber yang mengetahui mengenai perkembangan itu kepada MalaysiaNow.Kes laporan harian Covid-19 beberapa minggu kebelakangan ini kebanyakan mencatatkan empat digit, dan jumlah pesakit yang menerima rawatan sejak pertama kali virus itu dikesan di negara ini hampir mencapai 100,000.Semalam, sebanyak 1,348 kes baru Covid-19 dikesan, dan jumlah mangsa yang maut meningkat kepada 444, dengan sebahagian besar dilaporkan berlaku ketika gelombang ketiga bermula September.Masalah ini diburukkan lagi apabila petugas kesihatan turut dijangkiti Covid-19.Sumber itu memberitahu MalaysiaNow, kementerian kesihatan menyedari banyak aduan diterima berkaitan kualiti perkhidmatan kerana beberapa hospital terpaksa menanggung beban lonjakan kes Covid-19.“Contohnya Hospital Selayang terpaksa menerima ramai pesakit daripada Hospital Sungai Buloh yang kini menjadi pusat rawatan bagi pesakit positif Covid-19,” tambahnya.Awal Disember lalu, Institut Metrik dan Penilaian Kesihatan Amerika Syarikat (IHME), sebuah pusat penyelidikan di Universiti Washington mengunjurkan Malaysia akan terus mencatatkan peningkatan kes Covid-19 sehingga pertengahan Mac 2021, dengan lebih 5,000 jangkitan setiap hari menjelang 25 Februari.MalaysiaNow difahamkan selain katil, penggunaan ventilator dan kapasiti Unit Rawatan Rapi (ICU) turut meningkat mencapai kapasiti maksimum kerana peningkatan pesakit dengan penyakit kronik yang dijangkiti Covid-19.Masalah ini diburukkan lagi apabila petugas kesihatan turut dijangkiti Covid-19.“Ia akan menjejaskan bilangan tenaga kerja yang diperlukan untuk memerangi pandemik ini,” kata sumber itu.Katanya sekurang-kurangnya 50,000 katil diperlukan iaitu 200% lebih banyak daripada bilangan katil sedia ada jika unjuran 5,000 kes harian menjadi kenyataan awal tahun depan.“Setakat ini KKM mempunyai kira-kira 24,136 katil, tetapi dengan 5,000 pesakit sehari, sudah tentu tak cukup.”Salah satu pilihan yang sedang dipertimbangkan kerajaan adalah dengan membuka semula Pusat Kuarantin dan Rawatan Covid-19 Berisiko Rendah di Taman Ekspo Pertanian Malaysia Serdang.Pusat tersebut mampu menampung sehingga 10,000 pesakit, dan diaktifkan kembali awal bulan ini bagi mengatasi lonjakan kes yang mendadak.“Kini, sebanyak 3,906 pesakit sudah ditempatkan di situ,” sumber itu memberitahu MalaysiaNow.Beribu-ribu pekerja asing yang dijangkiti Covid-19, yang menjadi penyumbang terbesar kepada jangkitan dalam negara sejak bulan lalu sedang menerima rawatan di pusat berkenaan.“Pusat itu memerlukan lebih ramai petugas, kelengkapan, makanan, perkhidmatan sokongan termasuk juga keselamatan dan katil,” tambah sumber itu.


Minit Najib pada Zahid berhubung kontrak visa bukan arahan, kata pengarah Ultra Kirana

Mahkamah Tinggi hari ini diberitahu bahawa minit bekas perdana menteri Najib Razak kepada Ahmad Zahid Hamidi supaya kontrak syarikat Ultra Kirana Sdn Bhd (UKSB) diteruskan sebagai pengendali tunggal sistem visa luar negara (VLN) ke Malaysia di China bukan satu arahan.Pengarah UKSB Fadzil Ahmad berkata walaupun Najib adalah perdana menteri (PM) dan ketua Kabinet ketika itu, kuasa untuk meluluskan kontrak VLN adalah di bawah kementerian dalam negeri (KDN).“Bagi saya, punca dan bidang kuasa (meneruskan kontrak) semua permohonan saya bermula di KDN sahaja, ia tidak bermula di pejabat PM, jadi pada saya, PM cuma boleh bantu untuk percepat, bukan beri arahan,” katanya semasa pemeriksaan semula oleh Timbalan Pendakwa Raya Zander Lim Wai Keong pada perbicaraan kes Ahmad Zahid yang menghadapi 40 pertuduhan rasuah.Ditanya Zander Lim, siapa yang akan meluluskan lanjutan kontrak, Fadzil menjawab: “Keputusan akhir, Menteri Dalam Negeri (Zahid).”Sebelum ini, dua saksi pendakwaan iaitu bekas timbalan ketua setiausaha (TKSU) (dasar dan kawalan) KDN Suriani Ahmad dan bekas ketua penolong setiausaha di bahagian hal ehwal imigresen KDN Azman Azra Abdul Rahman @ Md Salleh memberitahu mahkamah bahawa Najib telah meminta Zahid meneruskan kontrak UKSB sebagai pengendali tunggal sistem VLN ke Malaysia di China.Minit-minit Najib kepada Zahid itu tertera di atas tiga surat yang dihantar UKSB kepada bekas perdana menteri itu antara 23 Mei 2013 dan 27 Oktober 2015 bagi mendapatkan sokongan selepas terdapat saingan daripada syarikat lain yang berminat mengendalikan pusat sehenti (OSC) di China dan beberapa negara lain.Sementara itu, semasa pemeriksaan balas oleh peguam Hamidi Mohd Noh, saksi pendakwaan ke-14 itu bersetuju bahawa pelanjutan kontrak lebih awal adalah sesuatu yang biasa.Hamidi: “Tidak ada keperluan pada UKSB untuk secara cepat atau mendapatkan lanjutan kerana secara logiknya anda boleh melanjutkannya melepasi enam bulan .Kedua adalah biasa untuk dilanjutkan. Ia bukan satu perkara yang baru dan memerlukan insentif, ataupun motivasi untuk lanjutkan kontrak itu. Tiada yang pelik mengenainya. Adalah biasa kontrak itu perlu dilanjutkan, betul?”Fadzil: Ia bergantung kepada mengapa ia perlu dilanjutkan. Saya rasa bukan dilanjutkan secara automatik.Saksi itu bersetuju dengan cadangan peguam bahawa berdasarkan Klausa 2.2.1 perjanjian untuk membekalkan sistem bersepadu VLN yang dimeterai sebelum ini, syarikat boleh memohon pelanjutan kontrak tidak kurang dari enam bulan sebelum tarikh tamat perjanjian.Fadzil turut bersetuju dengan peguam itu bahawa tidak menjadi kesalahan jika permohonan pelanjutan tersebut dibuat dua atau tiga tahun lebih awal sebelum ia luput.Sebelum ini, saksi pendakwaan keenam Alwi Ibrahim iaitu bekas ketua setiausaha KDN ada memberitahu mahkamah bahawa beliau tidak berpuas hati dengan keputusan Zahid yang melanjutkan kontrak UKSB bagi pelaksanaan sistem VLN terlalu awal sedangkan tempoh tamat masih panjang.Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku menteri dalam negeri bagi melanjutkan kontrak syarikat itu sebagai pengendali perkhidmatan OSC di China dan sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung esok.


Walau PKP, aliran trafik menuju pantai timur sesak

Biarpun ibu negara kini di bawah perintah kawalan pergerakan (PKP), aliran trafik menuju ke pantai timur dilaporkan sesak sejak awal pagi ini.Jurucakap Lembaga Lebuh Raya Malaysia (LLM) ketika dihubungi Bernama berkata jumlah kenderaan meningkat seawal jam 8 pagi tadi menyebabkan kesesakan terutama di kawasan sebelum plaza tol Bentong.Menurutnya selain pertambahan pengguna jalan raya, kesesakan dipercayai berlaku susulan pemeriksaan ketat dilakukan polis di sekatan jalan raya di plaza tol Bentong.LLM di laman Facebook turut memuat naik gambar menunjukkan kenderaan yang beratur dalam kesesakan lalu lintas di sepanjang jalan berkenaan sejak awal pagi tadi.Sementara itu Ketua Polis Kelantan Shafien Mamat mengesahkan berlaku peningkatan pergerakan kenderaan memasuki negeri berkenaan sejak semalam membabitkan tiga laluan pintu masuk iaitu Gua Musang, Pasir Puteh dan Jeli.Menurutnya, sebanyak 75 kenderaan turut diarahkan berpatah balik susulan tidak mempunyai surat kebenaran merentas negeri sepanjang pelaksanaan sekatan jalan raya di laluan masuk negeri berkenaan semalam.Mengulas lanjut, Shafien berkata pihaknya akan menambah lima lagi sekatan jalan raya di negeri berkenaan yang berada di bawah PKP sejak 16 April lepas hingga 17 Mei ini.“Selain itu, polis juga akan menambah bilangan pasukan penguat kuasa untuk memantau tahap pematuhan rakyat terhadap prosedur operasi standard (SOP) di tempat awam seperti pusat beli belah,” katanya.


Putrajaya dedah data FDI serta perbincangan 240 projek pelaburan asing berprofil tinggi

Malaysia mencatatkan jumlah perlaburan bernilai RM109.8 bilion sepajang tempoh sembulan bulan pertama tahun lepas meskpun dihimpit kesan pandemik Covid-19 yang menyebabkan pelaburan asing menjunam di rantau Asean, dan kini dalam perbincangan untuk meluluskan 240 projek pelaburan asing berprofil tinggi, kata Lembaga Pembangunan Pelaburan Malaysia (Mida).Agensi itu mengatakan pelaburan itu bakal mewujudkan kira-kira 65,000 peluang pekerjaan melibatkaan 3,000 projek yang merupakan pelaburan langsung asing (FDI).Sektor pengilangan menerima pelaburan terbesar dengan 59.5% atau RM65.3 bilion, diikuti sektor perkhidmatan (RM42.8 billion) dan sektor primer (RM1.7 billion).Ia meningkat sebanyak 16.6% berbanding tempoh sama pada 2019, kata Mida.Statistik itu dikeluarkan selepas wujud dakwaan negara kehilangan pelaburan asing berbanding negara-negara jiran.Mida bagaimanapun mengakui landskap FDI akan kekal mencabar dan sangat kompetitif, sama seperti angka-angka yang dikeluarkan oleh Persidangan Perdagangan dan Pembangunan Pertubuhan Bangsa-Bangsa Bersatu (UNCTAD).Laporan itu mengatakan aliran FDI turun 42% secara global daripada AS$1.5 trilion pada tahun 2019 kepada AS$859 bilion tahun lepas.Di Asia Tenggara, FDI menurun sebayak 31%, disebabkan penurunan penerima pelaburan terbesar seperti Singapura (37%), Indonesia (24%), Vietnam (10%), Thailand (50%) dan Malaysia (68%).Mida mengatakan langkah segera telah diambil untuk memperoleh pelaburan dengan penubuhan Project Acceleration and Coordination Unit atau Pacu dan i-Incentive, dengan matlamat menarik pelaburan berkualiti tinggi bagi mewujudkan pekerjaan berkemahiran tinggi dan mempromosi pemindahan teknologi.“Usaha ini akan meningkatkan lagi daya tarikan Malaysia sebagai destinasi pelaburan,” kata Mida.Menurut kajian KPMG di Amerika Syarikat, ia mengatakan Malaysia kekal sebagai destinasi tarikan pelaburan global – berada dikedudukan keempat di hadapan China, Jepun, Vietnam dan India.Oleh itu, ia menyatakan keyakinan bahawa pelaburan asing akan kembali ke peringkat pra-pandemik.Mida berkata sebanyak 240 projek pelaburan asing berprofil tinggi bernilai RM81.9 bilion dalam peringkat rundingan pada tahun ini.Pelaburan tinggiIa menyenaraikan beberapa industri berteknologi tinggi dan mewah yang melabur di negara ini walaupun Covid-19 menyebabkan ekonomi di seluruh dunia perlahan.Ia termasuk firma peralaran perubatan British Schmidt and Nephew, firma berorientasikan teknologi berpangkalan di AS, Dexcom, dan LAM Research, pembekal global peralatan fabrikasi wafer untuk industri semikonduktor.Sementara itu, syarikat elektrik yang berpangkalan di Switzerland, LEM akan mendirikan kilang pengeluaran barunya di Malaysia bagi memenuhi permintaan semakin meningkat dalam sektor industri dan automotif.Lain-lain termasuk pemain utama dalam produk audio MusicTribe, yang akan mendirikan fasiliti dikawal robot sepenuhnya dan SK Nexilis pengeluar kerajang tembaga dari Korea Selatan yang baru-baru ini mengumumkan akan membina kilang pertama di luar negara di Sabah.“Ketersediaan infrastruktur yang sangat baik, perkhidmatan telekomunikasi, perkhidmatan kewangan dan perbankan, industri sokongan serta pelbagai bakat dengan kemahiran dan tenaga kerja yang boleh dilatih antara faktor penarik untuk dipertimbangkan oleh pelabur,” kata Mida.Dalam pada itu, beberapa syarikat gergasi multinasional juga turut mengumumkan pengembangan, seperti firma sains hayat Jerman Eppendorf, yang menubuhkan sebuah hub untuk bahagian teknologi maklumat, sumber manusia, dan kewangan di Asia Pasifik, Asia Barat dan Afrika.Lain-lain termasuk Bosch dan B Braun yang berpangkalan di Jerman, dan syarikat Taiwan, Wistron, pemain utama dalam bidang penyelidikan dan pembangunan produk elektrik.Sementara itu, syarikat gergasi perkakasan komputer AS, Western Digital mengumumkan pelaburan tambahan untuk reka bentuk dan pengilangan, dan Nippon Electric Glass dari Jepun menambah kapasiti pengeluaran tiub kaca untuk kegunaan perubatan bagi memenuhi permintaan vaksinasi Covid-19.


DUN Kelantan bubar secara rasmi hari ini

Dewan Undangan Negeri (DUN) Kelantan yang mempunyai 45 kerusi hari ini secara rasmi dibubarkan bagi memberi laluan kepada Pilihan Raya Negeri (PRN).
Ia susulan pengumuman Menteri Besar Ahmad Yakob pada sidang medianya Rabu lepas, bahawa pembubaran DUN itu mendapat perkenan Sultan Kelantan Sultan Muhammad V.
Pembubaran DUN bagi penggal ke-14 itu dilakukan enam hari lebih awal, berbanding tempoh mandat DUN yang akan berakhir pada 28 Jun ini.
Pada Pilihan Raya Umum ke-14 (PRU14), PAS mendominasi Kelantan apabila menang 37 kerusi manakala Barisan Nasional (BN) menguasai lapan kerusi.
Namun, Ahli Dewan Undangan Negeri (Adun) Ayer Lanas Mustapa Mohamed kemudian bertindak keluar daripada Umno dan menyertai Bersatu.
PRN Kelantan kali ini akan menyaksikan BN membuat kerjasama politik dengan Pakatan Harapan (PH), selain PAS yang menerajui Kelantan sejak 1990 juga tidak bersendirian apabila membentuk kerjasama dengan Bersatu menerusi Perikatan Nasional (PN).
Ketika ditemui media semalam, Setiausaha PAS Kelantan Wan Roslan Wan Hamat mengesahkan parti itu akan bertanding di 39 kerusi DUN manakala Bersatu akan menentang BN di enam kerusi.
Bagi BN dan PH, kedua-dua gabungan berkenaan juga telah menyelesaikan pembahagian kerusi masing-masing.
Ketua Penerangan Umno Kelantan Zawawi Othman dilapor berkata calon BN akan diletakkan di 31 kerusi manakala 14 kerusi diberikan kepada PH.
Kelantan antara enam negeri yang akan mengadakan PRN termasuk Kedah, Terengganu, Negeri Sembilan, Selangor dan Pulau Pinang.


Status MySejahtera masih jingga, bicara kes rasuah Rosmah ditangguh lagi

Perbicaraan kes rasuah Rosmah Mansor berkaitan projek tenaga solar untuk 369 sekolah luar bandar di Sarawak ditangguhkan buat kali ketiga setelah status MySejahteranya masih menunjukkan beliau mempunyai kontak rapat dengan individu positif Covid-19.Hakim Mahkamah Tinggi Mohamed Zaini Mazlan menangguhkan perbicaraan kes itu selepas timbalan pendakwa raya (TPR) kanan Gopal Sri Ram memaklumkan mengenai status MySejahtera Rosmah yang masih jingga.“Saya dimaklumkan oleh rakan saya bahawa anak guam mereka masih tidak dapat hadir ke mahkamah kerana statusnya (MySejahtera jingga). Saya berada dalam situasi yang sangat sukar kerana saya sudah mencadangkan kepada mahkamah mengenai kemungkinan mengadakan perbicaraan secara hibrid.“Saya juga mencadangkan bahawa kami akan memudahkan Rosmah memberikan keterangan dari rumahnya, dengan kehadiran dua timbalan pendakwa raya dan peguam bela boleh menemaninya dengan pegawai mahkamah turut hadir,” kata Sri Ram.Peguam Jagjit Singh yang mewakili Rosmah mengesahkan status Rosmah MySejahtera masih tidak berubah sehingga hari ini dan beliau memohon maaf atas perkara itu.“Perbicaraan seterusnya dijadualkan pada 23 Disember dan saya memberi jaminan anak guam saya akan dapat hadir. Saya lebih suka prosiding dijalankan seperti biasa dengan semua pihak hadir secara fizikal di mahkamah,” kata Jagjit.Bagaimanapun, hakim berkata beliau akan mengambil kira cadangan Sri Ram untuk prosiding perbicaraan secara hibrid bagi memastikan kesinambungan perbicaraan tanpa gangguan lagi.“Saya akan meneliti peruntukan berkaitan dan jika ia boleh dilakukan, saya akan memaklumkan kepada semua pihak terlebih dahulu dan itu dengan andaian status tertuduh kekal kecuali biru. Jika statusnya kembali biru, semuanya baik dan tidak perlu menyusahkan diri kita untuk sebarang peruntukan lain.“Saya perlu membuat ketetapan kerana kita tidak boleh berterusan seperti ini, perbicaraan perlu berakhir,” kata hakim.Mahkamah kemudian  menetapkan dua tarikh perbicaraan tambahan iaitu 23, 24 Disember dan enam hari lagi, pada 10, 11, 12, 13 dan 14 Januari serta 4 Februari tahun depan bagi perbicaraan itu.Pada 8 dan 10 Disember, hakim menangguhkan perbicaraan kes Rosmah kerana prosedur operasi standard (SOP) kompleks mahkamah hanya membenarkan orang yang berstatus biru MySejahtera boleh memasuki bangunan dan tidak membenarkan mereka yang mempunyai kontak rapat atau kasual (dengan kes Covid-19) masuk ke dalam premis.Rosmah, 70, dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai ganjaran membantu Jepak Holdings mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak.


Shafie gesa rakyat Sabah tolak politik wang

Presiden Warisan Mohd Shafie Apdal mengajak pengundi menghentikan kuasa politik wang pada Pilihan Raya Negeri (PRN) Sabah ke-16 ini.Shafie berkata pilihan raya adalah platform untuk rakyat menentukan kerajaan dipilih dengan menggunakan hak mengundi dan membuang budaya politik wang.“Pengundi tidak akan kaya dengan duit diberi RM200 atau RM300, tidak mampu beli kereta, tidak cukup bina banglo, pengundi ada maruah dan penentu masa depan anak-anak Sabah,” katanya pada majlis bersama calon-calon Warisan bertemu rakyat di Tawau semalam.Katanya, undi adalah hak rakyat dan undi tidak seharusnya dijual.“Undi kamu punya, tangan kamu yang mengundi, jangan jual undi,” katanya.Menurut Shafie, PRN ini cukup penting untuk rakyat menentukan masa depan Sabah.Pada PRN ini, Shafie menghadapi pertandingan lima penjuru dalam mempertahankan kerusi Dewan Undangan Negeri (DUN) Senallang.


PM umum tol percuma pada 20, 21 Januari

Pengecualian bayaran tol akan diberikan kepada pengguna lebuh raya seluruh negara melibatkan semua kelas kenderaan pada 20 dan 21 Januari ini sempena sambutan Tahun Baharu Cina, kata Perdana Menteri Anwar Ibrahim.
Anwar berkata pengecualian bayaran tol selama dua hari itu akan melibatkan peruntukan RM40 juta.
“Berita baik, Kementerian Kerja Raya dan Kementerian Pengangkutan (sudah) adakan perbincangan dengan syarikat pengendali lebuh raya bagi ditiadakan (bayaran) tol pada 20 dan 21 Januari ini.
“Ini bagi memudahkan rakyat bukan hanya berbangsa Cina tetapi juga Melayu dan India untuk pulang bercuti,” kata beliau pada sidang media selepas Mesyuarat Kabinet di Putrajaya hari ini.
Masyarakat Cina di negara ini akan menyambut perayaan Tahun Baharu Cina pada 22 dan 23 Januari ini.
Anwar turut menitipkan pesanan agar mereka yang pulang bercuti supaya berhati-hati dan mematuhi semua peraturan jalan raya yang ditetapkan.


Korea Selatan akan bincang 'isu berbangkit' berkait dokumen bocor dengan AS

Korea Selatan mengambil maklum laporan berita berkaitan kebocoran beberapa dokumen sulit tentera Amerika Syarikat (AS) dan negara itu merancang untuk membincangkan "isu yang dibangkitkan" akibat kebocoran tersebut dengan AS, kata seorang pegawai kepada presiden Korea Selatan, semalam.
Beberapa dokumen rahsia ketenteraan AS yang disiarkan di media sosial baru-baru ini menunjukkan gambaran sebahagian daripada perang di Ukraine, menurut tiga pegawai AS kepada Reuters pada Jumaat, sambil menambah bahawa Rusia atau sekutunya berkemungkinan menjadi dalang di sebalik  kebocoran itu.
Reuters bagaimanapun tidak dapat mengesahkan kesahihan dokumen tersebut. Jabatan Kehakiman AS berkata ia sedang menyiasat kebocoran itu.
Semalam, Akhbar New York Times melaporkan bahawa dokumen yang bocor itu mengandungi butiran mengenai perbincangan dalaman di kalangan pegawai atasan Korea Selatan mengenai tekanan AS terhadap sekutunya itu untuk membantu membekalkan senjata ke Ukraine, dan dasarnya untuk tidak berbuat demikian.
Akhbar itu berkata, Korea Selatan bersetuju untuk menjual meriam bagi membantu AS menambah aset ketenteraannya, sambil menegaskan bahawa "pengguna akhir" haruslah tentera AS.
Tetapi secara dalaman, pegawai tertinggi Korea Selatan khuatir AS akan mengalihkan aset ketenteraan itu ke Ukraine.
"Laporan rahsia itu berdasarkan risikan isyarat, yang bermaksud bahawa Amerika Syarikat sudah mengintip salah satu sekutu utamanya di Asia," lapor New York Times.
Pada sidang media itu, pegawai presiden Korea Selatan berkenaan bagaimanapun enggan menjawab soalan mengenai pengintipan AS atau mengesahkan sebarang butiran daripada dokumen yang bocor tersebut.
Ditanya sama ada Korea Selatan merancang untuk membuat bantahan atau menuntut penjelasan daripada AS, pegawai itu, yang enggan dikenali, berkata kerajaan akan mengkaji semula amalan dan kes yang melibatkan negara lain.
Korea Selatan sudah menandatangani perjanjian besar yang menyediakan ratusan kereta kebal, pesawat dan senjata lain kepada anggota Nato, Poland sejak Rusia menyerang Ukraine.
Namun, Presiden Yoon Suk Yeol berkata undang-undang Korea Selatan yang melarang membekalkan senjata kepada negara yang terlibat dalam konflik menyukarkan Seoul untuk menghantar senjata ke Ukraine.
Pegawai Korea Selatan itu berkata tiada perubahan kepada dasar negara itu.


Bonus penjawat awam Sarawak hanya pada hujung tahun, kata Abang Jo

Kerajaan Sarawak hanya akan memberikan bantuan kewangan atau bonus kepada penjawat awam negeri itu pada hujung tahun, kata Premier Sarawak Abang Johari Openg.
Katanya bantuan kewangan itu tidak diberikan mengikut perayaan tertentu termasuk semasa Aidilfitri yang akan tiba.
“Sarawak merupakan negeri yang meraikan banyak perayaan seperti Tahun Baru Cina, Gawai dan Aidilfitri, jadi kita perlu adil kepada semua perayaan.
“Oleh itu, pada hujung tahun nanti baru kita beri (bantuan kewangan atau bonus) supaya dapat bantu ibu bapa berbelanja bagi keperluan pembukaan sekolah anak-anak mereka. Sekolah lebih penting, sebab itu saya beri bonus pada hujung tahun,” katanya.
Beliau berkata demikian selepas menghadiri majlis penyampaian cek pampasan bagi projek ‘Masterplan For Mini Isthmus Gedong’ di Gedong hari ini.
Pada 1 Disember lepas, ketika menggulung perbahasan Bajet 2023 Sarawak pada Persidangan Dewan Undangan Negeri itu, Abang Johari mengumumkan bayaran insentif khas satu setengah bulan gaji pokok atau minimum RM2,000 kepada penjawat awam negeri itu.
Beliau turut mengumumkan bayaran insentif khas sebanyak RM500 untuk kira-kira 137,000 penjawat awam Persekutuan yang berkhidmat di Sarawak dan kesemua bayaran berkenaan dibuat sebelum penghujung tahun lepas.


Imigresen harus disiasat kerana langgar perintah mahkamah, kata NGO

Badan bukan kerajaan (NGO) Human Right Watch mahu jabatan imigresen disiasat selepas media melaporkan semalam lebih 1,000 rakyat Myanmar dihantar pulang walaupun mahkamah memerintahkan penangguhan penghantaran itu sehingga pendengaran mahkamah yang dijadualkan pagi ini.Dalam satu kenyataan hari ini mereka berkata, tindakan disiplin dan undang-undang perlu diambil kepada sesiapa yang didapati melanggar perintah yang dikeluarkan Mahkamah Tinggi Kuala Lumpur, yang memutuskan peraturan dan undang-undang perlu diwujudkan bagi memastikan penghantaran pulang pada masa akan datang selari dengan undang-undang antarabangsa.“Pihak berkuasa imigresen Malaysia menunjukkan mereka mengabaikan hak asas warga Myanmar dan perintah Mahkamah Tinggi Malaysia secara terbuka,” kata Linda Lakhdhir, penasihat undang-undang Human Rights Watch di Asia.“Ketua pengarah imigresen membahayakan nyawa mereka dengan menghantar pulang ke negara yang kini diperintah tentera dan mempunyai rekod lampau menghukum penentang politik atau berdasarkan etnik mereka”.Sejumlah 1,086 tahanan dihantar menggunakan tiga kapal tentera laut Myanmar melalui pangkalan tentera laut selepas tiba dengan lori dan bas yang diiringi polis.Rancangan untuk menghantar pulang 1,200 rakyat Myanmar dikritik Pertubuhan Bangsa-Bangsa Bersatu dan kumpulan hak asasi dengan Amnesty International dan Asylum Access mencabar tindakan itu dimahkamah.Kumpulan hak asasi ini berhujah Malaysia tidak melaksanakan tanggungjawab antarabangsanya dengan menghantar pulang golongan yang terdedah kepada bahaya.Mahkamah Tinggi mengarahkan penangguhan untuk membenarkan semakan kehakiman dilakukan hari ini untuk menghalang penghantaran pulang.Bagaimanapun Ketua Pengarah Imigresen Khairul Dzaimee Daud berkata semua pendatang yang tidak memiliki dokumen dihantar pulang, tanpa menyebut tentang perintah mahkamah.“Jabatan imigresen dengan kerjasama Angkatan Tentera Malaysia khususnya Tentera Laut Diraja Malaysia, National Task Force (NTF) dan pihak kedutaan Myanmar, melaksanakan program penghantaran pulang 1,086 Pendatang Asing Tanpa Izin (Pati) warganegara Myanmar pada hari ini,” katanya dalam satu kenyataan semalam.Lakhdhir bagaimanapun berkata, jabatan imigresen “seharusnya sedar mereka tidak boleh bertindak melangkaui undang-undang”.“Dengan tentera Myanmar yang ganas kembali berkuasa, adalah berisiko untuk menghantar pulang warga Myanmar yang kini lebih takut untuk kembali,” katanya.Berhubung dengan dakwaan pihak berkuasa tiada pemohon suaka yang dihantar pulang, Lakhdhir berkata “jaminan jabatan imigresen itu tidak begitu diambil kira”.“Tanpa siasatan menyeluruh yang telus tentang warga yang dihantar pulang dan memberikan UNHCR akses kepada tahanan, suaka dan pencari suaka di Malaysia berisiko ditahan lebih lama dan kembali kepada pendakwaan”.


Pelanggan kecewa kejar AirAsia untuk dapatkan bayaran balik

Dave dan isterinya Natalie berasal dari Afrika Selatan, namun 11 tahun lamanya mereka tinggal di Kemboja.Pada masa itu, mereka sering memilih AirAsia untuk melakukan perjalanan kerana harganya yang lebih berpatutan.Pada 2019, mereka menempah penerbangan dari Phnom Penh ke Sri Lanka.Bagaimanapun, apabila Covid-19 melanda Disember tahun itu, penerbangan tersebut dibatalkan.Mereka tidak diberikan bayaran balik, pasangan itu hanya diberi satu pilihan: kredit tiket untuk digunakan pada penerbangan yang seterusnya.Apa yang menjadi masalahnya, mereka sebenarnya mahu berpindah kembali ke Afrika Selatan setelah lama di Kemboja – dan AirAsia juga tidak beroperasi di Afrika Selatan.Banyak percubaan dilakukan untuk menghubungi AirAsia, malangnya tidak berjaya.Mereka hanya menerima balasan automatik sistem sembang dalam talian syarikat itu, AirAsia Virtual Allstar atau Ava.“Kami cuba menggunakan Ava untuk bertanya tentang bayaran balik, tetapi ia hanyalah bot yang memberikan respons automatik dan tidak membantu sama sekali,” kata Dave.Minggu lepas, Natalie mencuba pendekatan berbeza: dia menggunakan Aplikasi AirAsia Super di Messenger.Akhirnya, dia berjaya bercakap dengan seseorang dalam talian, dan syarikat itu menjamin mereka akan berikan jawapan dalam masa tiga hari.“Selepas dua jam, kami terima respons automatik,” kata Dave.“Ia mengatakan permintaan kami telah ditolak tanpa memberikan sebarang alasan.”Ini bermakna walaupun mencuba segala macam cara, wang Dave dan Natalie sebanyak AS$800 (kira-kira RM3,348) akan lesap begitu sahaja.AirAsia adalah salah satu daripada ribuan syarikat penerbangan di seluruh dunia yang terpaksa membatalkan banyak penerbangan sepanjang krisis Covid-19.Walaupun kebanyakan syarikat penerbangan ini menawarkan bayaran balik tiket yang dibeli pelanggan, bakal penumpang seperti Dave dan Natalie tidak dapat keluar rumah kerana Covid-19 tidak berpuas hati dengan polisi kredit AirAsia.Pada April, Ketua Pegawai Eksekutif Kumpulan AirAsia Tony Fernandes memberi jaminan kira-kira 450,000 pelanggan yang menunggu bayaran balik akan diberikan bayar balik walaupun syarikat penerbangan itu menghadapi masalah aliran tunai akibat Covid-19.AirAsia juga berkata sejak Januari tahun lalu, kira-kira 1.5 juta orang menerima bayaran balik manakala 2.9 juta menerima akaun kredit sebagai pertukaran wang.Baru-baru ini, syarikat itu mengumumkan RM887 juta kerugian bagi suku ketiga yang berakhir pada 30 September, meningkat dari RM851.8 juta pada suku yang sama tahun lepas, ia menjadikan jumlah kerugian bersih bagi sembilan bulan pertama tahun ini kepada RM2.23 bilion.Dalam pemfailan bursa, ia berkata kerugian itu adalah berpunca daripada pelaburan dalam teknologi termasuk usahanya untuk meningkatkan aplikasi Teleport untuk bahagian kargo.Jurucakap AirAsia Nik Adina Taty berkata polisi bayaran balik syarikat penerbangan itu selaras dengan banyak pengendali perkhidmatan penerbangan dalam industri pelancongan global.Bercakap kepada MalaysiaNow, beliau berkata syarikat itu juga mematuhi semua syarat-syarat kawal selia di setiap wilayah operasinya.Beliau juga berkata banyak syarikat penerbangan tambang rendah lain berada dalam situasi yang sama; lambat dalam proses pembayaran balik kepada pelanggan ekoran kesan berpanjangan daripada krisis Covid-19.“Kami sentiasa mengemas kini pelanggan dengan e-mel mengenai status bayaran balik mereka, dan pelanggan juga boleh menyemak status bayaran balik mereka melalui Ava.“Mereka juga boleh melihat status permintaan mereka dalam My Cases, yang boleh diakses melalui BIG Member Account sama ada di laman web atau aplikasi AirAsia Super,” katanya sambil menambah kredit tiket yang ditawarkan AirAsia untuk perjalanan masa hadapan adalah sah sehingga tiga tahun.Namun, bagi Abhilash, seorang warga India yang belajar di Davao Medical School Foundation Inc di Filipina, kredit tiket tidak memberi manfaat untuknya, kerana pilihannya untuk melancong adalah terhad berikutan jadualnya sebagai seorang pelajar.Dia adalah salah seorang daripada beberapa pelajar perubatan yang teruja menempah penerbangan pulang ke India untuk percutian Krismas.Bagaimanapun, penerbangan mereka dibatalkan atas sebab-sebab operasi.Abhilash membayar kira-kira 53,000 PHP (RM4,377) untuk tiket pulangnya.Dia menghubungi AirAsia untuk meminta bayaran balik namun tidak diberi jawapan.“Selepas beberapa e-mel dan berhubung dengan perkhidmatan pelanggan, syarikat itu berkata mereka tidak boleh bayar balik wang dan memaksa saya mendapatkan kredit tiket untuk menempah penerbangan lain pada masa hadapan, ia tidak akan berguna untuk saya kerana saya tidak akan melakukan perjalanan selepas Disember 2021 kerana pengajian saya,” katanya.Dia dan rakannya tidak mahu berhubung dengan bot automatik, dan cuba meminta untuk bercakap dengan seorang kakitangan AirAsia, namun usaha mereka berakhir dengan kegagalan.Adina mempertahankan bot Ava, berkata ia tersedia melalui pelbagai saluran hubungan AirAsia dan dan disediakan dengan 15 bahasa berbeza, 24 jam sehari, tujuh hari seminggu.“Pada masa ini lebih dari 90% pertanyaan dan permintaan boleh diselesaikan dengan Ava, dan sekiranya pelanggan memerlukan bantuan lanjut, mereka dipindahkan secara langung kepada kakitangan semasa waktu operasi kami dari 6 pagi hingga 11 malam setiap hari,” katanya.Walaupun syarikat itu memiliki Ava, pelanggan lebih gemar bercakap dengan kakitangan sebenar untuk mendapatkan jawapan dan penjelasan terperinci.Awal tahun ini, Suruhanjaya Penerbangan Malaysia (Mavcom) mendedahkan AirAsia menerima bahagian terbesar aduan pada separuh kedua 2020 dengan 75.8% dibuat berbanding syarikat penerbangan lain.Perlita dan keluarganya sepatutnya terbang pulang dari Australia ke Kota Kinabalu di Sabah untuk menghadiri majlis perkahwinan sepupu.Bagaimanapun, penerbangan mereka dibatalkan kerana Covid-19.Ketika ahli keluarganya yang lain menerima bayaran balik untuk tiket mereka, Perlita hanya ditawarkan senarai pilihan termasuk akaun kredit yang dipilihnya.Adiknya menerima bayaran balik sehari selepas permohonan, namun si abang masih menunggunya walaupun permohonannya juga diserahkan.Perlita keliru mengapa hanya permohonannya ditolak.“Pada mulanya, mereka memberitahu saya tiket saya tidak layak untuk bayaran balik tetapi pembatalan penerbangan itu bukan salah saya.“Saya juga beritahu mereka ini berlaku sebelum sekatan pergerakan Covid, dan saya sudah lapor permohonan saya sebelum mereka laksanakan dasar akaun kredit mandatori, tetapi mereka kata dasar itu terpakai tidak kira pada tarikh berapa saya mengemukakan permintaan saya,” katanya.Apabila dia menghubungi syarikat penerbangan itu, dia diberitahu bahawa akaun kredit sudah dibuat untuknya, dan tiada apa-apa lagi yang boleh mereka lakukan.“Saya tahu jumlah itu tidak begitu banyak seperti orang lain, tetapi bagi saya sebagai ibu tunggal, ia bukan jumlah yang saya boleh dapat dengan mudah,” katanya.Ramai pelanggan yang kecewa beralih ke kumpulan Facebook persendirian yang diwujudkan awal tahun ini di mana hampir 800 penumpang yang menuntut bayaran balik cuba mendapatkan kembali wang mereka.Satu lagi kumpulan Facebook yang memiliki hampir 600 ahli, bahkan wujud daripada yang mengatakan menunggu selama bertahun-tahun tanpa sebarang jawapan yang pasti.Adina berkata gangguan penerbangan berlaku pada semua syarikat penerbangan, dan AirAsia berusaha keras untuk memastikan ia berada pada tahap minimum.Apabila gangguan berlaku, katanya, syarikat penerbangan akan memberitahu pelanggan secepat sama ada melalui e-mel atau mesej, dan turut menyediakan peruntukan perjalanan alternatif yang berkaitan.“Keutamaan kami adalah untuk memberikan yang terbaik secara konsisten dari segi perjalanan udara yang selamat, berpatutan dan boleh dipercayai,” katanya.Namun begitu, ratusan orang terus mengeluh tentang pengalaman mereka.“Saya rasa AirAsia rompak orang,” kata Dave. “Kami menggunakan syarikat penerbangan itu kerana kami tidak mampu membeli syarikat penerbangan yang lebih mahal, dan ini adalah cara mereka melayan kami.“Saya tahu kita tidak sepatutnya samakan keadaan semua orang tetapi mulai sekarang saya pasti akan teragak-agak untuk jalankan perniagaan dengan mana-mana syarikat Malaysia jika ini cara kami dilayan.”


Kamala Harris terima dos pertama vaksin Covid-19

Bakal naib presiden Amerika Syarikat (AS) Kamala Harris pada Selasa menerima dos pertama vaksin Covid-19, lapor agensi berita Xinhua.“Saya ingin menggalakkan semua untuk mendapatkan vaksin. Ia tidak sakit, mudah dan selamat,” kata Harris sejurus selepas diberikan vaksin Moderna di United Medical Center di Washington.“Oleh itu, saya menggesa semua orang mendapatkan vaksin itu bila tiba giliran anda.”Seminggu sebelum itu, bakal Presiden Joe Biden menerima vaksin Pfizer-BioNTech, yang mendapat kebenaran penggunaan kecemasan dari Pentadbiran Makanan dan Ubat-ubatan AS, Turut diberi kebenaran vaksin Moderna.Selain Biden dan Harris, Naib Presiden Mike Pence dan isteri Karen Pence juga sudah disuntik.Semua proses suntikan vaksin itu disiarkan secara langsung menerusi saluran televisyen.Presiden Donald Trump awal bulan ini berkata, sudah menukar rancangan untuk  mengutamakan petugas Rumah Putih dalam program vaksinasi negara dan “dia sendiri belum menetapkan jadual mengambil vaksin,” tetapi berharap akan mengambilnya pada masa  sesuai”.


Hakim tarik diri dengar rayuan saman bekas pengerusi Tabung Haji terhadap Guan Eng

Hakim Mahkamah Rayuan Vazeer Alam Mydin Meera menarik diri daripada mendengar rayuan Abdul Azeez Abdul Rahim terhadap keputusan Mahkamah Tinggi Pulau Pinang yang menolak samannya terhadap Lim Guan Eng.
Saman itu berkaitan pembinaan projek terowong dasar laut di Pulau Pinang.
Hakim Vazeer Alam, yang mengetuai panel tiga hakim, berkata beliau memutuskan untuk menarik diri daripada mendengar rayuan itu kerana beliau mempunyai kaitan dengan pihak-pihak terbabit semasa beliau dalam bidang guaman.
"Oleh itu, kami menangguhkan perbicaraan hari ini ke tarikh lain yang akan ditetapkan kemudian oleh pendaftar," kata hakim itu pada permulaan prosiding yang dijalankan secara maya.
Dua lagi hakim yang bersidang ialah Hadhariah Syed Ismail dan Mariana Yahya.
Hari ini, mahkamah dijadual mendengar rayuan ahli Parlimen Baling itu terhadap keputusan Mahkamah Tinggi Pulau Pinang pada 11 Disember 2020, yang menolak samannya terhadap bekas ketua Menteri Pulau Pinang itu berhubung pembinaan projek terowong dasar laut Pulau Pinang.
Peguam Porres Royan mewakili Azeez manakala Lim diwakili N Mureli pada prosiding hari ini.
Azeez telah memfailkan saman itu pada Mac 2018 yang mendakwa Lim, bekas menteri kewangan, telah mengeluarkan kenyataan fitnah semasa sidang akhbar di pejabat Ketua Menteri pada 28 Februari 2018 dan dalam satu majlis rumah terbuka Tahun Baru Cina pada hari sama yang mengaitkan beliau dengan pembayaran RM3 juta sebagai yuran perundingan oleh pemaju projek terowong bawah laut itu.
Azeez mendakwa kenyataan itu telah mendapat liputan yang meluas dan diterbitkan dalam beberapa laman sesawang, laman berita elektronik serta akhbar-akhbar tempatan.
Beliau memohon ganti rugi am termasuk ganti rugi pampasan, teladan, ganti rugi tambahan, kos tindakan dan relif lain yang difikirkan sesuai oleh mahkamah selain injuksi bagi menghalang defendan daripada terus menerbitkan, membolehkan atau menyebabkan kenyataan-kenyataan menyinggung berkenaan diterbitkan.


UPSR dimansuhkan sepenuhnya, PT3 2021 dibatalkan, kata menteri

Ujian Penilaian Sekolah Rendah (UPSR) untuk murid darjah enam dimansuhkan sepenuhnya manakala Pentaksiran Tingkatan 3 (PT3) pada tahun ini dibatalkan, kata Menteri Kanan (Kluster Pendidikan dan Sumber Manusia) Radzi Jidin.Beliau berkata, keputusan itu dibentangkan kepada jemaah menteri dalam mesyuarat Kabinet pagi tadi.“Sejak pembatalan UPSR tahun lalu, KPM membuat penelitian tentang kaedah pentaksiran yang dilaksanakan di sekolah rendah di negara lain, khususnya negara yang mempunyai amalan pendidikan terbaik.“Kita akan perkasakan Pentaksiran Berasaskan Sekolah (PBS) dan Pentaksiran Bilik Darjah (PBD) mulai 2021. Kemasukan murid-murid tahun enam ke asrama untuk tahun depan akan dilakukan berdasarkan Pentaksiran Kemasukan Sekolah Khusus (PKSK),” katanya pada satu sidang media di Kuala Lumpur hari ini.Radzi juga memaklumkan, tiada peperiksaan ganti akan dibuat untuk murid tahun enam.Selaras dengan pemansuhan UPSR, beliau berkata, Pentaksiran Alternatif Sekolah Rendah (PASR) untuk murid-murid berkeperluan khas turut dimansuhkan sepenuhnya.Katanya, keputusan pemansuhan UPSR diambil setelah mengambil pandangan pelbagai pihak dalam sesi libat urus, antaranya guru besar, guru, ibu bapa, kesatuan dan persatuan, serta murid-murid sendiri.Menurut Radzi, antara pandangan yang diterima KPM ialah UPSR mengakibatkan para guru “mencuri” masa subjek-subjek yang tiada dalam UPSR untuk persiapan subjek-subjek UPSR.“Banyak masa di sekolah ditumpu kepada mata pelajaran dalam peperiksaan. Apa yang berlaku di sekolah ialah guru kebiasaan akan cuba menghabiskan silibus secepat mungkin bagi melaksanakan latih tubi.“Guru juga mahu ruang untuk menggunakan kreativiti untuk mengajar pelbagai mata pelajaran supaya murid dapat berada dalam suasana pendidikan yang menyeronokkan,” katanya.Selain itu, katanya, murid juga melaporkan berada dalam keadaan tertekan untuk menghadapi UPSR, apabila sudah dihantar ke pusat-pusat tuisyen seawal darjah satu.“Bila kita tanya kenapa hendak duduki UPSR, murid menjawab sebab nak asrama penuh. Namun begitu, apabila kita laksanakan PKSK untuk murid tahun enam ke sekolah khusus, kita lihat hanya satu per empat daripada keseluruhan murid tahun enam mengambil PKSK,” katanya.Radzi berkata, bagi PT3, kementerian mengambil pertimbangan sama seperti tahun lalu, namun konsep pentaksiran kekal dan sistem pentaksiran kebangsaan.“Antara asas utama yang kita pertimbangkan dalam membuat keputusan membatalkan PT3 adalah mengambil kira masa yang ada bagi murid-murid kita membuat persiapan khusus secara bersemuka bersama guru di sekolah.“Jika kita lihat, keadaan penularan Covid-19 masih belum dapat ditangani sepenuhnya,” katanya.Katanya, kaedah pentaksiran pelajar masih boleh dilaksanakan meskipun PT3 dibatalkan tahun ini iaitu menerusi PBD, Pentaksiran Jasmani, Sukan, dan Kokurikulum (PAJSK) dan Pentaksiran Psikometrik (PPsi).Katanya, pelajar tingkatan tiga juga boleh menduduki PKSK bagi membolehkan mereka memasuki sekolah berasrama.UPSR diperkenalkan pada 1988 untuk melihat penguasaan murid darjah enam dalam tiga komponen iaitu membaca, menulis dan mengira sebelum ditambah satu lagi komponen iaitu menaakul.Pada 2016, UPSR ditambah baik dengan PBS.PT3 diperkenalkan pada 1993 sebagai menggantikan Penilaian Menengah Rendah untuk pelajar tingkatan tiga, yang menumpukan aspek kognitif dan akademik.


PKP di seluruh Kelantan mulai esok, kata menteri

Seluruh negeri Kelantan dikenakan Perintah Kawalan Pergerakan (PKP) mulai esok hingga 26 Januari, manakala di Sarawak PKP dilaksana di daerah Sibu, Selangau dan Kanowit bermula esok hingga 29 Januari.Menteri Kanan (Kluster Keselamatan) Ismail Sabri Yaakob berkata keputusan itu dibuat atas nasihat Kementerian Kesihatan (KKM) susulan terdapat peningkatan kes Covid-19 di Kelantan serta tiga daerah di Sarawak.“Sejak 10 Januari, purata kes harian di Kelantan meningkat antara 80 hingga 100 kes malah kes aktif turut meningkat secara mendadak dalam tempoh 14 hari.“Jajahan Kota Bharu, Bachok, Tumpat, Gua Musang, Machang, Kuala Krai dan Tanah Merah kini zon merah manakala Pasir Puteh dan Pasir Mas zon kuning dan Jeli zon jingga,” katanya pada sidang media perkembangan PKP di Wisma Pertahanan, di sini hari ini.Beliau berkata semua prosedur operasi standard (SOP) PKP yang diumumkan sebelum ini terpakai di Kelantan dan tiga daerah di Sarawak antaranya hanya dua wakil isi rumah dibenar keluar untuk mendapatkan barangan keperluan.Ismail Sabri berkata, KKM turut melaporkan berlaku peningkatan kes secara mendadak yang melibatkan kluster dalam komuniti di seluruh negeri itu ketika ini.Beliau berkata sehingga semalam secara kumulatif sebanyak 1,649 kes positif direkodkan di Kelantan.Di Sarawak, beliau menjelaskan sejak 31 Disember hingga 13 Januari 2021, KKM mengesahkan berlaku peningkatan kes secara mendadak dalam tempoh 14 hari iaitu daripada dua kepada 251 kes.Beliau berkata kebanyakan kes adalah dari Kluster Pasai di Sibu dan Mukah yang merekodkan sejumlah 394 kes daripada jumlah kes secara keseluruhan.“Kluster ini melibatkan 18 rumah panjang yang bertaburan di seluruh bahagian Sibu, justeru KKM menasihatkan agar PKP dilaksanakan di tiga daerah itu,” katanya.


2 juta belia boleh tuntut e-tunai RM150 Jun depan

Kira-kira dua juta belia warganegara Malaysia yang layak dipelawa menuntut kredit e-tunai RM150 di bawah program eBelia bermula 1 Jun hingga 22 Julai ini, demikian menurut kementerian kewangan.Kredit tersebut boleh dibelanjakan sehingga 31 Julai ini.“Mereka yang layak digalakkan untuk mengemas kini akaun di aplikasi e-tunai masing-masing atau memuat turun aplikasi e-tunai tersebut sebelum 1 Jun 2021.“Data belia akan disemak silang dengan institusi pengajian tinggi (IPT) tempatan yang berdaftar dan pangkalan data kerajaan yang berkaitan,” menurut Kementerian Kewangan dalam kenyataan hari ini.Tuntutan eBelia boleh dibuat melalui empat saluran penyedia perkhidmatan e-tunai iaitu BigPay, Boost, ShopeePay dan Touch ‘n Go e-wallet.”Setiap tuntutan kredit e-tunai daripada salah satu penyedia perkhidmatan e-tunai akan disertakan dengan insentif tambahan dalam bentuk ‘cashback’, baucar dan mata terkumpul oleh penyedia perkhidmatan e-tunai yang dipilih sepanjang tempoh kempen,” jelasnya.Menurut kementerian kewangan, golongan belia yang layak adalah mereka yang berusia antara 18 hingga 20 tahun serta pelajar sepenuh masa peringkat diploma atau SKM4 dan ke atas di IPT tempatan yang berdaftar.Perdana Menteri Muhyiddin Yassin baru-baru ini berkata program eBelia dengan peruntukan sebanyak RM300 juta di bawah Program Strategik Memperkasa Rakyat dan Ekonomi (Pemerkasa) diwujudkan bagi meringankan beban kewangan serta menggalakkan transaksi tanpa tunai dalam kalangan belia IPT.


3 hari selepas bedah, penerima organ jantung khinzir kini stabil

Pesakit warga Amerika Syarikat (AS) yang menjalani pembedahan pemindahan jantung khinzir menggunakan teknologi pengubahsuaian genetik, berada dalam keadaan stabil selepas tiga hari pembedahan.Pembedahan kendalian sepasukan pakar dari Universiti Perubatan Maryland itu adalah yang pertama dilaksanakan, menggunakan jantung khinzir menerusi teknologi pengubahsuaian jujukan genetik.Sekiranya terbukti berjaya, saintis menaruh harapan jantung khinzir berupaya membantu menangani isu kekurangan organ penderma.Pakar bedah, Dr Bartley Griffith, yang bertanggungjawab di sebalik pembedahan bersejarah itu berkata jantung khinzir berpotensi untuk merungkai masalah kekurangan penderma organ, memandangkan mereka lazimnya terpaksa menunggu lama bagi mendapat peluang menerima organ baharu.“Kita melakukan proses ini dengan berhati-hati, tetapi optimistik bahawa pembedahan yang pertama seumpamanya ini bakal memberikan pilihan baru yang penting kepada pesakit pada masa akan datang,” katanya menerusi kenyataan, hari ini.Bagi pesakit berusia 57 tahun, David Bennett dari Maryland, pembedahan pemindahan jantung itu adalah pilihan terakhir baginya.“Ia situasi hidup mati atau menjalani pemindahan ini. Saya mahu terus hidup. Saya tahu peluang tipis, tetapi ini saja pilihan yang tinggal,” katanya sehari sebelum pembedahan, berdasarkan kenyataan yang dikeluarkan universiti berkenaan.Bagi meneruskan pembedahan yang masih dalam fasa kajian itu, Universiti Perubatan Maryland memperoleh kebenaran daripada Jabatan Pentadbiran Ubat-Ubatan dan Makanan (FDA) AS, pada penghujung tahun lalu menerusi program penyelidikan.“FDA gunakan data kajian khinzir untuk membenarkan pemindahan organ terhadap pesakit jantung tahap akhir yang tidak mempunyai pilihan lain,” kata Dr Muhammad Mohiuddin, yang mengetuai program xenotransplan Universiti Perubatan Maryland.Berdasarkan perangkaan dari organdonor.gov, kira-kira 110,000 rakyat AS ketika ini dalam senarai menunggu sebagai penerima organ dan lebih 6,000 pesakit dilaporkan meninggal dunia sebelum sempat menerima organ.Khinzir sejak sekian lama menjadi potensi pemindahan organ kerana mempunyai organ yang sangat berpadanan dengan manusia.Jantung khinzir contohnya, ketika disembelih, mempunyai saiz bersamaan dengan jantung lelaki dewasa.Organ lain daripada khinzir ketika ini dalam fasa kajian untuk tujuan penggantian organ manusia, termasuk buah pinggang, hati dan paru-paru.Usaha pemindahan organ khinzir kepada manusia sebelum ini gagal berikutan perbezaan genetik yang akhirnya mengundang risiko jangkitan virus atau penolakan sistem tubuh badan.Saintis berjaya merungkai masalah itu dengan menggunakan teknologi pengubahsuaian genetik yang menyingkirkan genetik berbahaya.


Anwar beritahu saya dia tidak mampu kawal ‘budak-budak jahatnya’, kata Mahathir

Bekas perdana menteri Dr Mahathir Mohamad hari ini memberikan sedikit bayangan mengenai pertemuan peribadi dengan lelaki yang dinamakan untuk menggantikan tempatnya.Mahathir berkata Anwar Ibrahim gagal secara terbuka menunjukkan sokongan kepadanya sebagai perdana menteri berikutan pembebasan pemimpin PKR itu dari penjara selepas pilihan raya umum 2018.“Sebaliknya, dia sibuk bertemu dengan raja-raja, dan semuanya tak nampak seolah-olah menyokong saya,” kata bekas perdana menteri yang peletakan jawatannya menyebabkan kejatuhan kerajaan Pakatan Harapan (PH) tahun lalu dalam satu wawancara secara langsung dengan akhbar Sinar Harian.Beliau sebaliknya mengatakan, Anwar hanya menyatakan sokongan kepadanya secara peribadi apabila kedua-dua mereka bertemu.“Dia kata budak-budak dia ‘jahat’ dan tak boleh nak control. Itu alasan dia,” kata Mahathir, merujuk kepada pengikut setia Anwar yang mendesak peralihan kuasa sebelum kerajaan PH tumbang.Mahathir dilantik sebagai perdana menteri selepas kejayaan PH pada pilihan raya 2018, dan di bawah perjanjian antara pucuk pimpinan tertinggi parti yang mana telah bersetuju bahawa beliau kemudian akan menyerahkan jawatan kepada Anwar, yang menjalani hukuman penjara atas kesalahan liwat.Mahathir yang sebelum ini dilihat sering mempertahankan tindakannya melambat-lambatkan penyerahan jawatan tertinggi itu kepada Anwar, mengatakan beliau memang mempunyai niat meletakkan jawatan bagi menepati janjinya itu.“Janji parti Pakatan Harapan ialah saya jadi perdana menteri untuk sekian lama tak ada mention berapa lama, lepas itu Datuk Seri Anwar.“Saya dapati kerja-kerja yang perlu dibuat masih banyak, ada lagi yang saya perlu buat jadi saya tak boleh menentukan bila saya letak jawatan, tapi saya berniat nak letak jawatan. Saya tak akan mungkir janji jadi perdana menteri sampai Pilihan Raya Umum ke 15.“Tapi orang-orang Anwar ini macam-macam kata pada saya, maki saya suruh saya berhenti, ada puak ekstremis,” kata Mahathir.Mahathir mengatakan beliau memutuskan untuk membiarkan penyokong pro-Anwar berkata apa jua terhadapnya kerana ada banyak perkara lain yang perlu dilakukan, dan menambah beliau merancang pelbagai program bagi membangunkan ekonomi dan meningkatkan sistem pendidikan.“Saya bukan nak pegang perdana menteri itu sampai mati. Saya nak letak jawatan tapi tunggu la sat,” katanya.Mahathir juga turut mengulangi penafiannya berhubung dakwaan bekas peguam negara Tommy Thomas.Thomas, dalam bukunya “My Story: Justice in the Wilderness” mendakwa Mahathir selepas meletak jawatan sebagai perdana menteri, memberitahunya bahawa Agong ingin melantik Dr Wan Azizah Wan Ismail untuk menggantikan tempatnya.“Dia kata saya bagitau kat dia. Saya tak boleh nak bagitau benda tu, tak benar sama sekali.“Tak munasabah benda tu. Bila saya jumpa dengan dia, dia kata saya bagitau dia. Saya tak boleh bagitau benda yang tak jadi.”Mahathir dilantik sebagai perdana menteri interim selepas diminta oleh Agong, sehingga Muhyiddin Yassin mengangkat sumpah jawatan pada 1 Mac 2020.Sementara itu, Mahathir mengatakan Muhyiddin berjaya mengekalkan kuasa walaupun hanya ada majoriti tipis kerana mereka yang menentangnya secara politik turut terdedah jika menarik sokongan kepada kerajaan.Beliau kemudian memberikan contoh bekas perdana menteri yang juga ahli Parlimen Pekan, Najib Razak dan Presiden Umno Ahmad Zahid Hamidi, yang merupakan pengkritik utama terhadap kerajaan Muhyiddin.“Dia (Muhyiddin) mempunyai kelebihan cuma dua atau tiga majoriti, jadi kalau tiga orang berhenti dia jatuh.“Tetapi kalau tiga orang ini berhenti, tiga orang ini juga jatuh.“Katalah Datuk Seri Najib kalau dia marah kat Muhyiddin, Zahid marah kat Muhyiddin mereka letak jawatan, mereka juga jatuh, bukan sahaja Muhyiddin, tetapi mereka tak nak jatuh, mereka nak jadi kerajaan.”‘Penyesalan besar saya’Mahathir dalam wawancara itu mengatakan perkara yang paling disesali sepanjang karier politiknya ialah ketika meletak jawatan selepas 22 tahun berkuasa pada 2003, ketika penggal pertama sebagai perdana menteri.Tetapi ketika ditanya adalah beliau turut menyesal selepas sekali lagi meletak jawatan pada 2020, dia mengatakan ia kerana dirinya tidak mempunyai sebarang pilihan.“Yang ini saya terpaksa letak jawatan, parti saya dah jatuh,” katanya.Beliau juga mengatakan tidak terganggu dengan bagaimana dirinya akan dinilai.“Belum kita meninggal, semua orang kata macam-macam kepada saya. Bagi saya itu politik.”Pada penghujung wawancara, Mahathir dalam nada sebak mengatakan masih mampu meneruskan kerjanya walaupun menerima kritikan hebat.“Sayang kepada bangsa” kata Mahathir.


Selesema burung di AS, Eropah, tak jejas bekalan ayam negara, kata menteri

Wabak selesema burung yang sedang melanda Amerika Syarikat dan beberapa negara Eropah tidak menjejaskan bekalan ayam di pasaran negara.
Menteri Pertanian dan Keterjaminan Makanan Mohamad Sabu berkata walaupun negara belum mencatatkan kes selesema burung, pihaknya sentiasa memantau perkembangan wabak itu.
“Buat masa ini, bekalan ayam negara stabil dan kita berharap ia akan terus berada dalam keadaan stabil pada masa hadapan.
“Setakat ini, wabak selesema burung itu tidak memberi sebarang kesan kepada bekalan ayam negara,” katanya kepada pemberita selepas melawat sebuah pusat jualan ayam di Alor Setar, hari ini.
Beliau berkata demikian ketika ditanya sama ada bekalan ayam negara akan terjejas berikutan penularan selesema burung di beberapa negara sehingga menyebabkan puluhan ribu ayam terpaksa dimusnahkan di negara terbabit.
Sementara itu, ditanya mengenai subsidi bersasar kepada penternak ayam, Mohamad berkata ia sedang dibincangkan dengan agensi terlibat termasuk Kementerian Kewangan dan Kementerian Perdagangan Dalam Negeri dan Kos Sara Hidup.
“Subsidi ini sudah lama berjalan dan ada permintaan supaya ia dikaji semula dan kini ia di peringkat kajian terakhir dan dijangka akan diumumkan dalam masa terdekat.
“Sekiranya kita menerima aduan bahawa subsidi itu tidak sampai kepada golongan sasar, pegawai akan turun mengambil tindakan,” katanya.


Singapura rekod 910 kes baru Covid-19, tertinggi sejak Mei tahun lalu

Menteri kesihatan Singapura melaporkan 910 kes baru Covid-19 pada Khamis, tertinggi sejak Mei tahun lalu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Bekas pemain gitar di gereja, kini memetik sape kepada dunia

Pemain sape profesional Anderson Kalang mengenang satu hari lebih 20 tahun lalu ketika rumahnya dikunjungi sepupunya ketika musim cuti persekolahan.
Anderson merupakan seorang pemain gitar ketika itu, selain menganggotai  pasukan muzik gerejanya. Sepupunya, yang suka menyaksikannya bermain gitar, meminta Anderson untuk mengajarnya bermain gitar.
“Boleh, tapi kamu mesti ada gitar kamu sendiri,” katanya kepada sepupu yang masih di bangku sekolah.
“Tidak bolehkah saya menggunakan gitar Abang?” soal sepupunya.
“Tidak boleh. Gitar saya, saya punya. Gitar kamu, kamu punya.”
Sepupu Anderson, Hezekiah Asim, terbukti seorang pelajar yang berkebolehan dan cepat menguasai apa yang diajar.
Bagaimanapun, selepas beberapa ketika, Anderson menyedari sudah lama Hezekiah tidak berlatih.
“Apa sudah jadi? Kenapa tidak main gitar yang dibeli oleh ibu kamu?”
“Tak apalah abang, saya rasa mahu main sape. Saya fikir sape lebih menarik,” jawab sepupunya.
Masa berlalu dengan pantas, dua dekad selepas itu, Anderson masih aktif bermain gitar di gereja dan membuat persembahan sebagai hobi.
Dia juga bergiat dalam bidang seni kebudayaan dengan menari tarian ulu, sejenis tarian adat bagi etnik-etnik tertentu dari kawasan pedalaman Sarawak.
“Bila menari, kita menari dengan alunan sape.
“Dalam tujuh tahun lepas, saya memilih untuk belajar main sape dari sepupu saya.”
Tambahnya, sekitar awal tahun 2015, beliau belajar sape dengan sepupunya, Hezekiah Asim yang ketika itu sudah pun dikenali sebagai pemain sape profesional dalam komuniti pemain instrumen tradisional tersebut.
“Sampai sekarang saya terus bermain sape sehingga gitar pun dah berhabuk.”
Persembahan pertama jadi titik permulaan
Bercerita lebih lanjut, anak kelahiran Miri, Sarawak itu memberitahu selepas lebih enam bulan belajar bermain sape, dia dipelawa untuk membuat persembahan di atas pentas bersama sepupunya di Borneo Christian Music Festival.
Bagi Anderson, persembahan itu menjadi titik permulaan untuk meneroka potensi dirinya dalam membuat seni persembahan di atas pentas dan keyakinan untuk tampil di hadapan penonton.
Selepas membuat persembahan, dia kembali ke Kuala Lumpur.
Sejak itu, dia mula berjumpa dengan beberapa pemain sape di yang menetap di kawasan Lembah Klang yang disifatkannya sangat membantu dalam memberi penerangan dan maklumat tambahan mengenai alat muzik tradisional itu.
“Kita mula bangunkan komuniti dan bina rangkaian (network) sesama sendiri. Saya sedar satu hal bahawa ketika itu sekitar tahun 2016, komuniti pemain sape di Malaysia sangat senyap (tak aktif). Semua buat kerja dan bergerak sendiri. Masing-masing cuba untuk pamerkan individualiti mereka.
“Tetapi kami di KL mahu gabung bersama dan jadikan alat muzik sape ini bukan sekadar instrumen tapi satu seni untuk mewujudkan kesedaran tentang budaya kita di Borneo.”
Anderson berusia 42 tahun membesar di Miri, Sarawak.
Sejak bergiat aktif bermain sape, dia sudah menyertai pelbagai persembahan di peringkat kebangsaan dan antarabangsa termasuk menghadiri ujibakat untuk program terkemuka “Asia Got Talents” pada pertengahan tahun 2016 bersama rakan baiknya, Saufi Aiman yang meninggal dunia tahun lalu.
Anderson juga merupakan salah seorang pemain muzik dalam lagu tema “Keluarga Malaysia” sewaktu pentadbiran bekas perdana menteri Ismail Sabri Yaakob.
Pada Mac lalu, dia tersenarai daripada 257 pemuzik sape yang berjaya mencipta sejarah apabila persembahan mega mereka mencatat rekod baru dalam Malaysia Book Of Records (MBR) sebagai jumlah pemain sape teramai bersempena penutupan program Citrawarna Keluarga Malaysia 2022.
Selain persembahan-persembahannya di pentas dan depan khalayak, Anderson juga rancak menyunting alunan-alunan sape kepada genre muzik lain termasuk jazz, rock dan EDM (electronic dance music) di sebuah bilik yang diubahsuai khas menjadi studio di kediamannya.
Anderson juga mengajar beberapa pelajarnya bermain sape.
Sepanjang proses belajar, dia seringkali menggalakkan mereka supaya berjumpa dengan pemain-pemain sape yang lain untuk meneliti teknik-teknik yang berbeza.
“Bekerja dalam komuniti (sape) adalah cara paling terbaik. Tak kisah dari aspek apa,tapping atau strumming. Tapi kita mahu anak-anak muda yang belajar sape ini belajar tentang kehidupan. Kisah di sebalik lagu-lagu tradisi sape.
“Belajar sape tak ada macam zaman-zaman dulu lagi. Kalau nak belajar orang akan tanya, kamu anak siapa? Suku mana? Taboo begitu tidak ada lagi.”
Sape
Di ruang tamu rumahnya, Anderson membelek satu persatu koleksi sape yang dimilikinya.
Dengan khusyuk meneliti setiap satu alat muzik kesayangannya itu, beliau membuka kisah di sebalik koleksi sape tersebut.
Sehingga kini, terdapat enam buah sape dalam simpanannya dan sebanyak empat sape yang mempunyai nilai sentimental yang kuat terhadap dirinya.
Seiring dengan falsafah muzik sape yang berkisarkan tentang penyembuhan jiwa dan rohani, Anderson menemui ketenangan dengan bermain sape apabila mendengar alunan indah daripada alat muzik itu.
Sementara itu, terdapat satu sape yang digelarnya sebagai “sape cari rezeki” di mana sape itu seringkali dibawa untuk membuat persembahan dan pertandingan.
Manakala untuk sape pertamanya, dibuat khas oleh pembuat sape terkemuka, Mat Linggi.
Menurut Anderson, hasil kerja Mat Linggi amat eksklusif dan mengambil masa yang agak lama sekitar satu tahun untuk disiapkan kerana ketelitian dan kualiti kerja yang amat halus.
“Masa itu sape masih boleh dibeli dengan harga yang berpatutan, sekitar RM600. Sekarang harganya makin tinggi.”
Ketika ditanya, bagaimana dia mendapatkan sape pertama miliknya, Anderson ketawa terbahak-bahak.
“Masa itu saya minta Hezekiah ajar saya main sape. Dia kata, boleh abang. Tapi kamu kena ada sape sendiri.
“Saya fikir, eh macam pernah dengar ayat itu,” jawabnya.


SPRM gesa media tidak lapor dari blog beragenda politik

Suruhanjaya Pencegahan Rasuah Malaysia (SPRM) hari ini menggesa media supaya tidak melaporkan maklumat dari blog atau pengguna media sosial yang mempunyai agenda politik dan mendapatkan maklumat siasatan dari agensi anti rasuah itu sendiri mengikut etika kewartawanan.Ketua Pesuruhjaya SPRM Azam Baki berkata dalam etika kewartawanan sesuatu maklumat memerlukan sekurang-kurangnya dua sumber berasingan yang sahih.“SPRM juga mempunyai prosedur operasi standard (SOP) yang tertentu dalam siasatan kami. Kami tidak boleh membuka kertas siasatan hanya dari maklumat seorang blogger atau seorang pengguna media sosial.“Terutama sekali mereka yang disyaki mempunyai agenda politik tertentu,” katanya ketika berucap sempena Anugerah Media SPRM 2021 di Putrajaya hari ini.Beliau menambah wartawan mesti berhati-hari dalam membuat laporan dan mempunyai bukti yang kukuh, dan jika tidak, mereka boleh disaman di mahkamah.Menurutnya, SPRM sebagai badan penguatkuasaan perlu cermat dalam mengikuti prosedur operasi standard (SOP) dalam penelitiannya terhadap sebarang aduan atau dakwaan sebelum memulakan sebarang siasatan.“Saya harap media faham dan tidak lagi melaporkan SPRM membuka kertas siasatan susulan dakwaan seorang blogger,” katanya.Dalam pada itu, Azam turut berkata pihaknya sentiasa mengalu-alukan rakan media dan wartawan dalam membantu membuat liputan bagi aktiviti dan program pendidikan anti rasuah yang dijalankan SPRM.“Pintu kami sentiasa terbuka untuk anda berbincang dengan kami,” katanya.


Apa nasib Ismail Sabri pasca PRU15?

Bekas perdana menteri, Ismail Sabri Yaakob tidak mungkin mampu membuat “comeback” sebagai pemain utama landskap politik negara selepas kekalahan Barisan Nasional (BN) pada Pilihan Raya Umum ke-15 (PRU15) lalu.
Penganalisis politik daripada Singapore Institute of International Affairs, Oh Ei Sun berkata, ini kerana ahli Parlimen Bera itu tidak mempunyai sokongan yang kuat di peringkat akar umbi.
"Jika beliau seorang yang berkarisma atau mempunyai sokongan akar umbi yang kuat, dia mungkin boleh membuat comeback politik.
“Tetapi itu bukan realitinya," katanya kepada MalaysiaNow.
Naib presiden Umno itu mencatatkan sejarah sebagai ketua pembangkang pertama daripada parti itu dalam Parlimen, selain menjadi perdana menteri pertama yang tidak memegang jawatan presiden.
Ismail menggantikan Muhyiddin Yassin pada 2021 selepas kluster mahkamah yang diketuai Presiden Umno Ahmad Zahid Hamidi menarik sokongan, sekali gus memaksa ahli Parlimen Pagoh itu meletak jawatan.
Ismail yang membawa gagasan Keluarga Malaysia ketika berkuasa, menjadi perdana menteri paling singkat berkhidmat dalam sejarah dengan hanya 14 bulan tempoh pentadbiran berbanding 16 bulan tempoh pentadbiran Muhyiddin dan 22 bulan pentadbiran kali kedua Dr Mahathir Mohamad.
Beliau digantikan dengan Anwar Ibrahim yang mengangkat sumpah selepas Pakatan Harapan (PH) membentuk kerajaan gabungan dengan parti-parti lain.
Pentadbiran Ismail berdepan cabaran getir menguruskan banjir yang melanda Lembah Klang pada penghujung 2021.
Selain itu, negara menyaksikan peningkatan kadar inflasi dan harga bahan makanan yang melampau susulan peperangan antara Rusia dan Ukraine ketika pentadbiran beliau.
Bagi penganalisis politik daripada Universiti Islam Antarabangsa, Nik Ahmad Kamal Nik Mahmood, bekas perdana menteri itu memerlukan strategi politik baru.
"Beliau masih relevan dalam Umno dan berusaha untuk bertanding pemilihan Umno akan datang. Seperti Hishammuddin Hussein, beliau mesti 'move on' untuk survival politik.
"Sebagai mantan perdana menteri, beliau masih ada sokongan akar umbi untuk bertanding naib presiden atau presiden," katanya.
Menurut Nik Ahmad Kamal, tiada risiko besar sekiranya Ismail berdepan dengan Zahid dalam berentap jawatan presiden Umno.
"Tiada sebab beliau mendiamkan diri dan tidak ambil bahagian. Alternatifnya tidak bertanding dan sejukkan suhu. Itu pun satu strategi juga," katanya.
Pemilihan parti itu dijangka diadakan selewat-lewatnya enam bulan selepas PRU15 setelah ditangguhkan sebelum ini.
Pemilihan sebelum ini menyaksikan Zahid menggalas tanggungjawab sebagai presiden Umno setelah Najib Razak meletakkan jawatan susulan kekalahan BN pada PRU14.
Ahli Parlimen Rembau Mohamad Hasan menang timbalan presiden manakala Ismail Sabri bersama sama Mahdzir Khalid dan Mohamed Khaled Nordin menjadi naib presiden Umno.
Namun bagi Oh, karier politik Ismail sebaiknya dinokhtahkan pada PRU15.
"Beliau boleh menikmati hidup yang selesa sebagai bekas perdana menteri.
“Agak memalukan jika kalah teruk dengan Zahid dalam pemilihan parti," tambahnya.


‘Balutan’ ganja percuma untuk penerima vaksin di New York

Warga New York, Amerika Syarikat (AS) yang menerima suntikan vaksin Covid-19 mendapatkan “sebalut ganja” percuma yang diedarkan para aktivis marijuana dalam kempen “Joints for Jabs”.Aktivis legalisasi marijuana atau ganja di bandar itu meraikan keputusan undang-undang yang membenarkan penggunaan marijuana bagi tujuan rekreasi di New York.Mereka menguar-uarkan hadiah percuma balutan marijuana di Manhattan kepada sesiapa yang dapat membuktikan mereka menerima sekurang-kurangnya satu dos suntikan vaksin.“Ini adalah kali pertama kami duduk bersama dan memberikan kepada orang ramai balutan marijuana,” kata Michael O’Malley, salah seorang penganjur “Joints for Jabs” di Union Square.“Kami sokong usaha kerajaan pusat untuk vaksinasi orang ramai. Dan kami juga sedang cuba usahakan kerajaan pusat membenarkan penggunaan marijuana,” katanya.Pihak penganjur memilih 20 April (4/20), sebagai acara tahunan dalam kalangan peminat marijuana.Aktivis marijuana turut menghadiahkan balutan percuma di Washington DC.Puluhan orang yang dilihat tenang beratur bagi mendapatkan balutan percuma mereka di New York bermula 11 pagi waktu tempatan.Seorang wanita turut dilihat memegang sepanduk “pro-vaksin, pro-ganja.”Pengedaran balutan ganja percuma itu selesai pada puku 4.20 petang.Sepuluh minit menunggu, mereka hanya perlu menunjukkan kad vaksinasi, memberikan maklumat peribadi dan alamat emel.Setelah itu, sebalut ganja adalah milik mereka.Pengesahan itu diperlukan bagi mengelak orang yang sama beratur buat kali kedua.Sarah Overholt, 38, bagaimanapun mendapat dua balutan marijuan selepas menunjukkan dua kad vaksinasi miliknya dan ibu berusia 70 tahun.Menurut Overholt, marijuana dan vaksin adalah keperluan asas ketika ini.“Saya gunakan marijuana setiap hari dan saya jadi lebih baik bila gunakan marijuana, percayalah,” katanya sambil menguntum senyuman.“Semua orang perlu divaksin. Tak sepatutnya ganja pula jadi sebab mereka hendak terima vaksin.“Namun kalau begitu caranya, apa boleh buat,” tambah Overholt yang menerima dos pertama vaksin pada 25 Mac lalu.Pada 31 Mac, Gabenor New York Andrew Cuomo menandatangani undang-undang membenarkan orang dewasa berumur 21 tahun ke atas membeli marijuana dan menanam pokok peribadi di rumah.


Anwar gesa PM letak jawatan, dakwa disokong lebih 120 ahli Parlimen

Presiden PKR Anwar Ibrahim berkata beliau sudah menyerahkan dokumen “sahih” kepada Sultan Abdullah Sultan Ahmad Shah membuktikan sokongan “kukuh dan meyakinkannya” dengan angka melebihi 120 ahli Parlimen pagi tadi.Ahli Parlimen Port Dickson itu menggesa Perdana Menteri Muhyiddin Yassin untuk meletakkan jawatan kerana sudah tidak lagi mempunyai sokongan majoriti di Dewan Rakyat.“Nanti senarai itu akan dikeluarkan dalam jangka masa terdekat,” kata Anwar pada sidang media di Hotel Meridien di Kuala Lumpur hari ini.“Saya pohon semua pihak beri ruang kepada Duli Yang Maha Mulia untuk jalankan tanggungjawab ikut lunas Perlembagaan dan budi bicara Tuanku untuk menelaah dokumen dan sehari atau dua hari ini untuk panggil ketua parti sahkan dan dapatkan pandangan (mereka).”Pagi tadi, Anwar mengadap Yang di Pertuan Agong bagi menyerahkan sokongan ahli Parlimen dan mendakwa mampu untuk menubuhkan kerajaan baru.Pertemuan itu berlangsung kurang daripada 30 minit.Ahli Parlimen Port Dickson itu memberitahu media, Agong akan memanggil ketua-ketua parti politik dalam masa terdekat selepas ini.“Dokumen sahih, ada bentuk akuan bersumpah (SD), ada bentuk tandatangan ketua-ketua parti.”Dalam pada itu, Anwar menegaskan tiada kesepakatan akan dibuat dengan mana-mana ahli Parlimen yang berdepan tuduhan di mahkamah sebagai ganti sokongan mereka kepadanya untuk membentuk kerajaan baru.Ahli Parlimen Port Dickson itu memberitahu media, Agong akan memanggil ketua-ketua parti politik dalam masa terdekat selepas ini.“Apa yang saya jamin kepada mereka adalah tiada vendetta politik, tetapi anda harus menerima proses sewajarnya, undang-undang dan kebebasan badan kehakiman,” katanya.Ketika ditanya sama ada beliau berunding untuk mendapatkan sokongan ahli Parlimen Melayu-Islam melalui perjanjian damai (olive branch), Anwar enggan mengulas lanjut.“Saya menghantar olive branch untuk mengatakan bahawa kita boleh berkomunikasi. Hingga hari ini, tiada tindak balas,” tambahnya.Beliau menegaskan, meskipun kenyataannya untuk membentuk satu kerajaan Melayu-Islam, kebajikan dan jaminan tentang hak semua rakyat tetap terpelihara.“Kebimbangan kita adalah malapetaka Covid-19 dan untuk memacu ekonomi negara,” katanya.


Saya tolak sumbangan jika tahu sumbernya daripada aktiviti haram, kata Zahid

Ahmad Zahid Hamidi memberitahu Mahkamah Tinggi bahawa sebagai seorang yang beragama Islam beliau akan menolak sumbangan yang disalurkan kepada Yayasan Akalbudi (YAB) sekiranya mengetahui sumbernya daripada aktiviti haram.
Zahid, 69, yang menyentuh mengenai sumbangan diterima daripada seorang penderma dari Sarawak menerusi seorang ahli perniagaan, Wong Sang Woo @ Wong Shuh Chain berkata sumbangan berjumlah RM10 juta yang diterima menerusi 10 cek itu adalah sah.
“Penderma datang dari Sarawak dan Wong adalah rakan kongsi kepada penderma itu dan beliau (penderma) tidak berada di Malaysia. Oleh kerana penderma tidak berada di negara ini, jadi beliau menyerahkan sumbangan melalui Wong.
“Maka, saya mempunyai pendirian bahawa wang itu bukan wang yang datang daripada aktiviti haram atau mana-mana sumber haram yang diberikan oleh Wong. Sebagai orang Islam, kalau saya mengetahui sumbernya haram, pasti saya menolak sumbangan sebegitu, itu pegangan saya,” katanya.
Bekas timbalan perdana menteri itu berkata demikian ketika pemeriksaan semula oleh peguamnya, Hamidi Mohd Noh ketika membela diri atas 47 pertuduhan, iaitu 12 kes pecah amanah, lapan rasuah dan 27 pengubahan wang haram, membabitkan puluhan juta ringgit milik dana YAB.
Pada prosiding sebelum ini, pegawai penyiasat Suruhanjaya Pencegahan Rasuah Malaysia (SPRM) Christ Sheldon Merun memberitahu mahkamah bahawa Zahid meminta sumbangan RM10 juta daripada Wong yang merupakan Pengarah Syarikat Chia Bee Enterprise Sdn Bhd semasa majlis makan malam pada 2015, yang sumbangan tersebut untuk orang miskin dan individu yang memerlukan.
Pegawai penyiasat SPRM Mohd Amirudin Nordin Wong dalam keterangan sebelum ini pula berkata Wong tidak berjaya dikesan untuk dipanggil memberi keterangan di mahkamah dan hasil siasatan dengan Jabatan Imigresen mendapati dia berada di luar negara, hanya pernyataan saksinya dikemukakan di mahkamah.
Menyentuh mengenai sumbangan RM7.5 juta yang diterima daripada Yayasan Al-Bukhary, Zahid berkata walaupun sumbangan tersebut diterima daripada rakannya, Syed Mokhtar Al-Bukhary berupa wang tunai, ia bukan untuk kegunaan peribadinya.
Beliau berkata wang tersebut adalah sumbangan politik atau amal jariah yang diakadkan dalam bai’ah, maka wang tersebut tidak dimasukkan dalam akaun peribadinya.
“Wang tunai itu tidak boleh masuk dalam akaun Yayasan Akalbudi secara tunai. Omar Ali Abdullah sebagai pengurup wang yang menukarkan wang tersebut (RM7.5 juta) kepada cek dan masuk ke akaun Tetuan Lewis & Co iaitu pemegang amanah Yayasan Akalbudi.
“Penukaran wang itu kepada cek adalah inisiatif Omar Ali sendiri bukan atas arahan saya,” katanya.
Perbicaraan di hadapan hakim Collin Lawrence Sequerah bersambung hari ini.


Speaker Dewan Rakyat persoal dakwaan Tommy Thomas tentang reformasi SPR

Speaker Dewan Rakyat Azhar Azizan Harun menjawab kembali dakwaan terhadapnya oleh bekas peguam negara Tommy Thomas dalam autobiografi terbaru yang menyerang beberapa individu yang bekerja bersama-samanya semasa pemerintahan Pakatan Harapan (PH) selama 22 bulan.Thomas mendakwa Azhar yang merupakan pengerusi Suruhanjaya Pilihan Raya (SPR) semasa kerajaan PH, menentang usaha untuk meminda undang-undang yang membenarkan orang awam mencabar keputusan SPR semasa pilihan raya.Thomas mendakwa langkah untuk memansuhkan klausa penyingkiran itu turut mendapat tentangan daripada jabatan peguam negara, kementerian dalam negeri dan perbendaharaan.“Yang amat mengejutkan, bantahan datang daripada Suruhanjaya Pilihan Raya,” kata Thomas dalam bukunya “My Story: Justice in the Wilderness”.Buku setebal 552 muka surat itu ditulis dengan bantuan beberapa ahli politik termasuk Liew Chin Tong dan Syahredzan Johan daripada DAP, termasuk bekas pengerusi Bersih 2.0, Ambiga Sreenevasan dan ahli perniagaan Kalimullah Hassan dari ECM Libra Group, masih belum dijual di kedai buku tetapi versi PDF sudah mula disebarkan di media sosial termasuk WhatsApp.Klausa penyingkiran itu merujuk kepada peruntukan mengikut Seksyen 9A Akta Pilihan Raya yang menghalang daftar pemilih yang sudah diperakukan tidak boleh dicabar di mahkamah.Thomas berkata selepas mendengar pandangan pengerusi SPR itu, beliau menelefon Azhar yang juga merupakan seorang peguam yang popular dengan nama gelaran Art Harun.“Saya betul-betul terkejut apabila Art Harun mempertahankan pendirian SPR, dan beliau juga percaya beberapa klausa penyingkiran dalam undang-undang SPR adalah sesuatu yang sangat diperlukan,” katanya.“Kita berdebat selama beberapa ketika, tetapi bila saya sedar Azhar tetap dengan pendiriannya, saya mematikan perbualan telefon kami”.Thomas kemudiannya mengatakan Azhar menentang pentadbiran yang baik dan menambah ini dapat dilihat apabila Azhar menerima jawatan speaker Dewan Rakyat.“Tidak perlu terkejut beliau kurang menyokong pentadbiran yang baik, dengan keterbukaan dan akauntabiliti penjawat awam yang keputusannya harus terbuka untuk diteliti oleh mahkamah”.Thomas kemudiannya mengakui beliau tidak meneruskan usaha untuk memansuhkan klausa itu.Apabila dihubungi, Azhar memberitahu MalaysiaNow keputusan untuk tidak bersetuju dengan cadangan Thomas untuk memansuhkan klausa penyingkiran itu bukan keputusannya sendiri.Katanya terdapat beberapa sebab yang praktikal untuk membiarkan klausa itu dikekalkan.“Yang paling penting dalam fikiran saya adalah bagaimana jika daftar pemilih dicabar sebaik sahaja perintah pilihan raya dikeluarkan atau lebih parah lagi selepas penamaan calon?” katanya.Katanya terdapat beberapa keputusan operasi yang perlu dibuat SPR seperti lokaliti pengundian, tempat mengundi, jumlah saluran, jenis bendera dan logo yang akan digunakan.“Bagaimana jika semua ini dicabar di mahkamah selepas penamaan calon atau selepas perintah dikeluarkan?” soalnya.Azhar mempersoalkan mengapa Thomas menumpukan kepada klausa penyingkiran SPR sedangkan terdapat banyak klausa lain yang membenarkan keputusan akhir dilakukan pelbagai cabang eksekutif dalam kerajaan.Katanya, beliau seringkali berbincang berhubung pendirian SPR dengan pihak berkepentingan termasuk bekas pengerusi Bersih 2.0, Ambiga dan Wong Chin Huat yang aktif berhubung isu reformasi pilihan raya.“Saya terangkan kepada mereka, dan kemudiannya kepada Tommy tentang masalah yang akan dihadapi SPR sekiranya klausa penyingkiran itu dimansuhkan,” tambah Azhar.Azhar berkata dalam satu mesyuarat bi partisan, Ahli Parlimen Petaling Jaya Maria Chin Abdullah turut bersetuju dengan penjelasannya tentang keperluan mengekalkan klausa penyingkiran itu.“Selepas penjelasan saya kepada semua yang hadir, beliau berkata ya lah, macam mana nak kendalikan pilihan raya jika keadaan seperti itu,” kata Azhar kepada MalaysiaNow.Azhar berkata, adalah salah untuk mengatakan beliau seratus peratus menentang hak untuk mencabar SPR tetapi agak penting untuk mengambil jalan tengah.Katanya, ini termasuk membenarkan sesetengah pihak mencabar sesuatu perkara pada waktu-waktu tertentu.Katanya, secara alternatifnya, beliau mencadangkan badan bebas untuk menghakimi urusan pilihan raya, mengatakan ia merupakan penyelesaian lebih praktikal berbanding campur tangan kehakiman yang akan merumitkan lagi fungsi SPR.Azhar mengkritik Thomas kerana menumpukan kepada klausa penyingkiran SPR tetapi membenarkan klausa sama untuk undang-undang lain.Azhar menunjukkan memo ditulisnya kepada Thomas tentang mencari jalan tengah.“Saya tidak menolak. Saya cuba mencari jalan penyelesaian lebih baik, bukan semata-mata memansuhkan klausa penyingkiran yang menyebabkan mustahil untuk menjalankan pilihan raya,” kata Azhar.Pada pandangan Azhar, kritikan Thomas terhadapnya adalah bersifat peribadi.“Untuk mengatakan saya menolak sepenuhnya dan mengaitkannya dengan pelantikan saya sebagai speaker adalah sesuatu yang buruk daripadanya,” katanya.


Najib tidak lakukan apa-apa untuk pisahkan diri dari Jho Low, kata bekas CEO 1MDB

Mahkamah Tinggi diberitahu bekas perdana menteri Najib Razak tidak berkata atau melakukan apa-apa untuk memisahkan dirinya daripada ahli perniagaan dalam buruan Low Taek Jho atau Jho Low.Memberi keterangan semasa pemeriksaan semula oleh timbalan kanan pendakwa raya Gopal Sri Ram, bekas ketua pegawai eksekutif 1Malaysia Development Berhad (1MDB) Mohd Hazem Abdul Rahman berkata Najib tidak pernah mengeluarkan sebarang arahan untuk tidak mematuhi arahan yang diberikan oleh Jho Low dalam semua perkara berkaitan 1MDB.Sri Ram: Ketika anda bermesyuarat di rumah tertuduh dan Jho Low hadir, apa yang anda perhatikan mengenai hubungan antara Jho Low dan tertuduh?Hazem: Mereka teramat rapat.Sri Ram kemudian menyoal saksi pendakwaan ke-10 berusia 49 tahun itu mengapa beliau mematuhi arahan Jho Low dan Mohd Hazem menjawab semua arahan Jho Low “datang daripada Najib sendiri.”Hazem juga berkata peranan Jho Low dalam 1MDB telah disembunyikan semasa pertemuan dengan firma perakaunan KPMG Malaysia untuk membincangkan audit syarikat itu kerana Jho Low sendiri telah mengarahkan agar namanya tidak didedahkan.Ditanya lanjut mengenai penyingkiran KPMG Malaysia sebagai juruaudit pembangunan strategik syarikat itu, Hazem berkata firma tersebut enggan menandatangani laporan audit bagi tahun kewangan 2013 1MDB.Saksi itu juga berkata beliau telah menerima tekanan termasuk daripada Najib sendiri untuk memastikan bahawa laporan audit tersebut ditandatangani.“Saya telah dipanggil secara langsung oleh beliau (Najib) yang meminta saya mencari jalan untuk menyelesaikan perkara itu (menandatangani laporan audit) dan satu-satunya cara untuk menyelesaikannya ialah menggantikan KPMG dengan juruaudit baharu.“Ketika itu, saya berada dalam kedudukan yang tidak membolehkan saya untuk tidak mematuhi Najib kerana beliau adalah perdana menteri,” katanya.KPMG dilantik sebagai juruaudit 1MDB bagi tahun kewangan 2010, 2011 dan 2012 namun telah dipecat pada 2013 selepas enggan menandatangani akaun bagi tahun kewangan 2013 1MDB.Hazem juga berkata beliau tidak menerima satu sen pun daripada wang yang didakwa diseleweng daripada dana 1MDB atau diberikan sebarang pampasan kewangan oleh Jho Low atas dakwaan bersubahat untuk menggelapkan wang daripada syarikat itu.Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung esok.


Filipina, AS bincang kerjasama kawal pantai di Laut China Selatan

Filipina dan Amerika Syarikat (AS) sedang berbincang untuk menjalankan rondaan pengawal pantai bersama, termasuk di Laut China Selatan, kata seorang pegawai Manila pada Isnin.
Dengan tuntutan kedaulatan yang bertindih di laluan air strategik, Filipina meningkatkan retorik terhadap apa yang disifatkannya sebagai "aktiviti agresif" China di Laut China Selatan, yang turut menjadi tumpuan ketegangan antara China dan AS berhubung operasi tentera laut.
Jay Tarriela, jurucakap Pengawal Pantai Filipina (PCG) mengenai isu Laut China Selatan, memberitahu CNN Filipina bahawa perbincangan dengan AS telah melangkaui peringkat awal dan kemungkinan untuk melakukan rondaan bersama adalah tinggi.
Tarriela tidak memberikan butiran mengenai skala atau waktu rondaan yang dicadangkan, yang dibuat setelah Pentagon pada bulan ini berkata AS dan Filipina sudah "bersetuju untuk memulakan semula rondaan maritim bersama di Laut China Selatan".
“Sudah ada jalan jelas memandangkan Jabatan Pertahanan AS juga menyokong rondaan bersama antara tentera laut Filipina dan tentera laut AS, jadi ada kepastian untuk rondaan bersama ini berlaku antara pengawal pantai kedua-dua negara," kata Tarriela.
“Terdapat juga kemungkinan ia akan dilaksanakan di Laut China Selatan bagi menyokong kebebasan pelayaran kerajaan AS,” katanya.
Bekas naib komander Tentera Laut Filipina Rommel Jude Ong memberitahu Reuters pada Isnin, idea penempatan pengawal pantai di Laut China Selatan dan bukannya tentera laut akan "mengurangkan sebarang kesilapan perhitungan dan menghalang China daripada mencari alasan untuk meningkatkan ketegangan."
Awal bulan ini, PCG mendakwa pengawal pantai China menyasarkan "laser gred tentera" terhadap kapalnya yang menyokong misi bekalan semula untuk tentera, membutakan mata anak kapalnya buat sementara waktu, sekali gus mencetuskan kebimbangan dari negara lain termasuk Jepun, Australia dan AS.
China menafikan dakwaan PCG, yang dikatakan tidak mencerminkan kebenaran.
Kedutaan China di Manila tidak segera menjawab permintaan untuk mengulas mengenai rondaan bersama itu.
Presiden Filipina Ferdinand Marcos Jr minggu lalu memanggil duta China untuk menyampaikan kebimbangannya terhadap kekerapan dan intensiti tindakan China di Laut China Selatan.


Bekas kakitangan dalam usaha gugur 6 tuduhan Anwar dalam saman serangan seksual

Bekas kakitangan Anwar Ibrahim yang memfailkan saman serangan seksual terhadap presiden PKR itu dalam usaha memohon mahkamah menggugurkan enam tuduhan terhadapnya, termasuk kenyataan yang menyebut dua individu yang kini sudah meninggal dunia.Muhammed Yusoff Rawther dalam pemfailan bagi menggugurkan beberapa perenggan daripada keterangan pembelaan Anwar September lalu berkata dakwaan itu adalah “tidak berasas, tidak relevan dan bercanggah dengan prinsip undang-undang”.“Tuntutan balas defendan adalah bersifat spekulatif; adalah kabur, serba kekurangan dari segi kejelasan dan butiran; tidak mengenal pasti kausa tindakan apatah lagi satu kausa tindakan yang munasabah.”Antara tuduhan yang dikemukakan Anwar termasuk dakwaan datuk kepada Yusoff, aktivis terkenal hak pengguna yang meninggal dunia pada 2019, SM Mohamed Idris mengatakan cucunya itu mempunyai isu disiplin dan meminta Anwar memberikan kerja kepadanya dengan harapan “kelakuan Yusoff akan berubah”.Yusoff turut memohon mahkamah untuk menggugurkan satu perenggan yang mengatakan beliau menyalahgunakan dana milik seorang kakitangan kanan di pejabat Anwar yang kini sudah meninggal dunia, selain dakwaan yang mengatakan Yusoff adalah seorang yang “pro-Israel”.Beliau berkata kandungan keterangan balas Anwar itu bukan sahaja gagal untuk menjawab dakwaan serangan seksual terhadapnya “bahkan ia juga tidak relevan”, sambil menambah dakwaan dilakukan sebagai percubaan mengelirukan mahkamah dan mengelak daripada saman itu diteruskan.Yusoff turut mempersoalkan kekurangan perincian ketika Anwar mengatakannya “telah bekerjasama dengan beberapa individu”.“Tambahan pula, identiti dan peranan-peranan individu atau individu-individu tersebut tidak diplidkan.”Pada 15 Julai, Yusoff, 28, memfailkan saman mengandungi butiran-butiran terperinci mengenai insiden yang berlaku di kediaman Anwar di Bukit Segambut.Beliau berkata insiden itu berlaku 10 hari sebelum Anwar memenangi kerusi Parlimen Port Dickson dalam pilihan raya kecil (PRK) pada 13 Oktober 2018.Beliau memohon deklarasi mahkamah bahawa Anwar melakukan serangan seksual, selain menuntut ganti rugi umum, teladan dan teruk bagi trauma dialaminya selain gangguan fizikal, psikologi dan sosial akibat insiden tersebut.Yusoff pertama kali membuat tuduhan terhadap Anwar dalam sebuah akuan bersumpah pada November 2019 dengan disusuli sebuah laporan polis.Sepanjang siasatan oleh Bukit Aman di bawah Seksyen 354 Kanun Keseksaan yang meliputi jenayah kekerasan dan cabul, polis menjalankan ujian poligraf selama empat jam terhadap Yusoff.Bagaimanapun, Anwar enggan menjalani ujian yang sama.Pada 14 Januari 2020, Pejabat Peguam Negara yang diketuai oleh Tommy Thomas ketika itu berkata ia tidak akan membuat sebarang pertuduhan terhadap Anwar berikutan “kekurangan bukti” dan “beberapa percanggahan” fakta.